Hizkuntz eskubideen egoera Euskal Herrian, 2002an | Soziolinguistika Klusterra\nPrincipal » Hizkuntz eskubideen egoera Euskal Herrian, 2002an\nHizkuntz eskubideen egoera Euskal Herrian, 2002an\n2002 urtean Euskararen telefonoa zerbitzuaren bidez jasotako kexen atalean nabaria da osasun arloan gertatzen diren hizkuntz eskubideen urraketen inguruko kexen kopuru handia, bai eta horien izaera larria ere\nHemendik aurrera, Osakidetzak bere zerbitzu publikoa euskaraz emateko gaitzea xede duen edozein plangintzak (Euskararen Legea 1982an onartu zenetik 20 urte pasatu dira eta oraindik Osakidetzak ez du inolako plangintza indarrean sartu) errealitate honetatik abiatu beharko du eta bere gain hartu bertako langileen euskalduntzearen zama eta zailtasuna\nGaztelania hutsezko jakinarazpenak (66/2002, 916/2002) eta zitazio zedulak (928/2002), baina, batez ere, zenbait ertzain etxetan zerbitzua euskaraz jasotzeko aukera bat bera ere ez izatea (66/2002, 151/2002, 198/2002, 222/2002, 387/2002, 514/2002), edo ordu batez zain egon behar izatea euskaraz deklaratu ahal izateko (855/2002) edota ertzain batzuen jokamoldeak dira alor honetan herritar euskaldunen hizkuntz eskubideen egoeraren larritasunaren frogak\nikusmen arazoak dituzten herritarrak. Herritar horiek, edozein herritarrek bezala, administrazioekin harremanetan, justizia edo osasun arloan, edota kontsumitzaile gisa, eremu pribatuan, euren hizkuntza eskubideen berme falta pairatzen dute maiz\nhorretaz gain, eremu pertsonalari loturik dauden gabezia latz hauen ondorioak: euskaraz irakurtzeko aukerarik eza (ez baitago euskarazko liburu brailleraturen fondorik), hizkuntza bera ikasi eta hobetzeko zailtasunak (material didaktikorik ez dagoelako), bai eta euskaraz informazioa jasotzeko\npreso zegoen herritarrari telefonozko komunikazioa euskaraz egitea ukatu egin zioten\nKexa honetan ageri dena larria da Behatoki honentzat, auzietan dagoena arlo pribatu eta intimoan euskaraz mintzatzeko eskubidea baita\nNUPeko ikasleen % 1887k ongi egiten du euskaraz. Euskaraz zerbait dakitenak ere kontutan hartuta, % 25era iristen da portzentaia. Bestalde, ikasleriaren % 24ak euskaraz zerbait ikasteko nahia adierazi du\negoera honetan Nafarroako Gobernuak Nafarroako Unibertsitate Publikoan euskararen erabilera arautzeko lege proposamen bat aurkeztu berri du\nlegearen xedea unibertsitateak euskarazko eskaintzarik ia ez ematea eta ematen duena murriztea da\nEuskal Herriko administrazio maila guztietan urratzen dira hizkuntza eskubideak\nKasu gehienetan administrazioek beraiek onartutako eta beraien lurraldeetan indarrean dagoen hizkuntz legeria ere ez dute betetzen, legea urratzen dute\nHizkuntz eskubideen urraketa zabal eta sistematikoak euskal hiztunek euren hizkuntz eskubideez duten pertzeptzio subjektiboan du eragina\nOharra: artikulu honetan Behatokiaren 2002. urteko txostenaren atal batzuk aurkezten dira. Arloka egindako azterketa berezituetan, ideia nagusienak biltzen dira. Ondorioak, berriz, txostenean bertan ageri direnak dira, bere horretan.\nHIZKUNTZ ESKUBIDEEN BEHATOKIAREN XEDEA ETA JARDUNBIDEAK\nHizkuntz Eskubideen Behatokia fundazioa 2001eko ekainean sortu zen Euskararen Gizarte Erakundeen Kontseiluak sustatuta. Behatokia Euskal Herriko herritarren hizkuntz eskubideez arduratzen da eta eskubide horiek Euskal Herri osoan, arlo publikoan zein pribatuan, bermatzera zuzentzen du bere jarduera.\nBehatokiak bere xedea erdiesteko jorratzen dituen jardunbide nagusiak hauek dira:\n· Hizkuntz eskubideen betetze eta urratzearen gaineko errealitatea modu objektiboan hartu: datu zehatzak bildu.\n· Hizkuntz eskubideen urraketak konpontzen eragiteko asmoz, erakunde publiko zein pribatuen aurrean agertu eta eraginkor jokatu herritar euskaldunak gizarteak eskaintzen dien zerbitzuez beren hizkuntzaz balia ahal izan daitezen.\n· Euskal Herrian hizkuntz eskubideak zertan diren azaltzeko, urtean bildutako datuak eta bideratutako jardunbideak txosten batean agertu, balorazio jurilinguistikoa eginda eta eskubideen urratze egoera gizarte alorka aztertuta.\n· Urteko txostena euskal gizarteari, Euskal Herriko administrazioei, Espainiako eta Frantziako estatuei eta nazioarteko erakundeei aurkeztu, euskal hiztunentzako hizkuntz bereizkeriaren berri eman, egoera gizarteratu eta eskubide horiek errespeta daitezen presiobideak jorratzeko.\n· Hizkuntz eskubideen edukiak zabaldu, ezagutzera eman eta gizartean horien inguruko hausnarketa sustatu.\n· Orain arteko gizarte joera edo inertziatik itzuri eta hizkuntz eskubideen gutxiespen sozialaren aitzinean, herritar euskaldunak kontzientziatu euskararen presentzia soziala izan dadin euskaldun denon eskakizun eta premia, eta herritar erdaldunak eta erdal gizarte eragileak sentiberatu hizkuntz eskubideen berezko eta oinarrizko izaeraz jabe daitezen.\n· Hiztun herriaren trinkotzea sustatu. Euskarazko eskaera soziala areagotzea eta egituratzea xede duten ekimenak babestu, lagundu eta sustatu; euskal hiztun herriak dagozkion eskubideak bereganatzeko euskarazko eskaera soziala berretu behar baitu. Behatokiak euskal hiztun herriaren egituratze, barne indartze eta kontzientziatze prozesua lagundu eta horretan erreferentzia izan nahi du.\n· Hizkuntz eskubideak zaindu eta euskara kanpoko zein barneko zerbitzuetarako erabiltzen eredugarriak diren erakunde publiko zein pribatuak positiboki nabarmendu.\nARLOKAKO AZTERKETA BEREZITUAK\n1. Hizkuntz eskubideak osasun arloan Hego Euskal Herrian\n2002 urtean Euskararen telefonoa zerbitzuaren bidez jasotako kexen atalean nabaria da osasun arloan gertatzen diren hizkuntz eskubideen urraketen inguruko kexen kopuru handia, bai eta horien izaera larria ere.\nEuskal Autonomia Erkidegoan 36 kexa zuzendu dizkiote herritarrek Osasun Sailari, eta Nafarroako Foru Komunitatean 15 Osasun Departamentuari. Bi administrazioetan, Osasun Saila eta Osasun Departamentua izan dira gobernu autonomikoen administrazio atalen artetik herritarren kexa gehien hartu dituztenak.\nHizkuntz eskubideen bermeari dagokiola, osasun arloaren egoera ez ona izanda, 2002an egoera larriagotu egin dutenak gertatu dira:\nEuskal Autonomia Erkidegoan, Osakidetzak 1800 bat lanpostu oposaketa lehiaketa publiko bidez betetzeko deialdia egin du. Enplegu Publikorako Eskaintza (EPE) horretan mediku (familiako, pediatra, larrialditarako, ospitaleetarako, anbulatorioetarako...), psikologo, odontologo, emagin, erizain, fisioterapeuta, gizarte langile, sukaldari, administrari eta abar, osotara 1800 bat lanpostu betetzeko deialdia egin du Osakidetzak eta lanpostu bakar bati ere ez dio euskarazko hizkuntz eskakizuna atxiki. Hots, lanpostu bakar batean ere ez da eskatuko Euskal autonomia Erkidegoko bi hizkuntzak jakitea. Gaztelania jakitea ezinbestekoa den bitartean, euskara jakitea soilik meritu gisa baloratuko dute, oso modu apalean gainera: oposaketaren puntuaketa osoaren % 5,6. Kontuan izan behar dugu Euskal Funtzio Publikoari buruzko 6/1985 Legeak, bere 98.4 artikuluan, derrigorrezko hizkuntz eskakizuna ez zuten lanpostuetan euskara jakiteari puntuazio osoaren % 5 eta % 20 bitarteko merezimendua eman behar zitzaiola ezarri zuela. Beraz, Osakidetzak emandako % 5,6 merezimendu hori Legeak ezarritako gutxienekotik oso gertu dago.\nOndorioz, EPE horren bidez, Osakidetzan hizkuntz eskubideak bermatzeko zegoen egoera ez ona urte askotarako luzatuko da, herritarren hizkuntz eskubideak sistematikoki urratzen dituen egoera betikotuz. Hemendik aurrera, Osakidetzak bere zerbitzu publikoa euskaraz emateko gaitzea xede duen edozein plangintzak (Euskararen Legea 1982an onartu zenetik 20 urte pasatu dira eta oraindik Osakidetzak ez du inolako plangintza indarrean sartu) errealitate honetatik abiatu beharko du eta bere gain hartu bertako langileen euskalduntzearen zama eta zailtasuna.\nNafarroako Foru Komunitatean, 2002 urteko urtarrilaren 25ean 26 ebazpen argitaratu zituen Osasunbideak Nafarroako Aldizkari Ofizialean. Ebazpen horietan Osasunbideak merezimendu lehiaketa bidez bete beharreko 512 lanpostu hornitzeko deialdiak onartu zituen. 512 lanpostu horietatik soilik 18tan zegoen ezarrita euskara jakin beharra, Nafarroako Foru Komunitateko Administrazioaren eta haren erakunde autonomoen plantillan zein lanpostu diren euskara jakin beharrekoak (Hezkuntza eta Kultura Departamentuko irakasleak kanpo direla) eta zer jakite maila behar duten ezarri zuen uztailaren 30eko 203/2001 Foru Dekretuari jarraikiz.\nAipatu ebazpen edo deialdi horiei gehienei (bai Osakidetzak bai eta Osasunbideak emandakoei) helegitea tarteratu die Behatokiak bai eta beste eragile batzuek ere (Udalerri Euskaldunen Mankomunitatea  UEMAk ere Osakidetzako deialdiak helegin zituen) herritar euskaldunen hizkuntza eskubideen kontrakoa bihurtzen den egituratze administratibo bat finkatzen baitute eta egun indarrean dagoen legediaren aurkakoak baitira. Finean, euskaldunen hizkuntz eskubideak bermatzeko Administrazioak eskubide horiei erantzun ahal izateko antolatzea ezinbestekoa baita.\n2. Euskaldunen hizkuntz eskubideak segurtasun kidegoekiko harremanetan\nPuntu honetan, segurtasun kidegoen alorrean, Hizkuntz Eskubideen Behatokira herritarrek igorritako kexak aztertuko ditugu. Atal hau bereziki aipatzearen arrazoiak hiru dira: (1) batetik, iaz Behatokiak, 2001eko urteko txostenean, 6 kexa bildu zituen segurtasun kidegoen inguruan (Estatuko Polizia Nazionala eta autonomia erkidegoen Ertzaintza eta Foruzaingoa). Aurten jasotako 15 kexek gaia salbuespenekoa ez dela uzten dute agerian.\nBestetik, (2) askotan herritarrek segurtasun kidegoekin izan ohi dituzten harremanen izaera, estatuaren biolentzia monopolioak eta tutela betebeharrak argiki adierazten dutena.\nEta azkenik, (3) 2003 urtearen hasieran gai hau berriro astindu duen gertaera. Hori dela eta, txosten honen oinarria 2002 urteko kexak badira ere, 2003 urtearen hasieran gertatu eta Behatoki honek jaso duen gertaera ere hartuko dugu.\n2002 urteko kexei erreparatuz gero: 2 dira Estatuko Polizia Nazionalari herritarrek zuzendutako kexak. Biek izaera larria dute, kasu batean, Gipuzkoan, herritarrari inprimakiak ele bietan eman baina euskaraz betetzeko eskubidea ukatu zioten (39/2002 kexa); beste kasuan, Nafarroan, atxilotutako herritar bati komisalde gian euskaraz deklaratzeko eskubidea ukatu zioten itzultzailerik ez zegoela argudiatuz (381/2002). Bi kasuetan, herritarrak administrazioei euskaraz zuzentzeko legez eta espresuki aitortuta dagoen eskubidea urratu du Polizia Nazionalak.\nEusko Jaurlaritzako Herrizaingo Sailari herritarrek zuzendu dizkioten 13 kexa jaso ditu Hizkuntz Eskubideen Behatokiak. 2 kasuk gaztelania hutsean bidalitako jakinarazpena (916/2002) eta prentsa oharra (954/2002) dute zioa. 8 kasutan herritarra da Ertzaintzara jo duena, bai ertzain etxeetara bai kalean zeuden ertzainengana zerbait galdetzera. 3 kasutan ertzainek herritarrei identifikatzeko eskatu diete.\nGaztelania hutsezko jakinarazpenak (66/2002, 916/2002) eta zitazio zedulak (928/2002), baina, batez ere, zenbait ertzain etxetan zerbitzua euskaraz jasotzeko aukera bat bera ere ez izatea (66/2002, 151/2002, 198/2002, 222/2002, 387/2002, 514/2002), edo ordu batez zain egon behar izatea euskaraz deklaratu ahal izateko (855/2002) edota ertzain batzuen jokamoldeak dira alor honetan herritar euskaldunen hizkuntz eskubideen egoeraren larritasunaren frogak.\nJokamolde horiek herritarren hizkuntz eskubideak urratzeaz gain, indarrean dagoen legedia ere nabarmenki urratzen dute eta, kasu batzuetan, delitu zantzua izan dezaketen egitateen aurrean gaudela pentsatzeko bide ematen dute (928/2002 kexa, adibidez, herritarrak ertzainei zitazio zedula euskaraz hartzeko espresuki eskatu arren, horiek zitazio zedula gaztelania hutsean irakurri zioten).\nMarko juridikoez gain, eta hizkuntz eskubideen aldetik noski, herritarrek administrazioarekin harremanak euskaraz izateko eskubideari ukaezina deritzogu eta, ondorioz, eskubide horri egokitzeko administrazioen betebeharra ezinbestekoa da.\n3. Ikusmen arazoak dituzten herritarren hizkuntz eskubideen egoera\nTxosten honetan ageri den bezala, ugariak dira herritar euskaldunek eremu publiko zein pribatuan eta Euskal Herria osoan barrena pairatzen dituzten eskubide urrraketak. Herritarren hizkuntz eskubide urraketa horiek guztiontzat orokorrak izanda ere, zenbait gizarte sektoretan larriagotu egiten dira, sektore batzuk ahulagoak direlako eta beste oinarrizko eskubideen urraketak eta bereizkeria molde ezberdinak ere pairatzen dituztelako haien aukera berdintasuna baldintzatuz.\nHorren adibide bat da, hain zuzen ere, urteko txostenaren ataltxo honetan aztergai dugun gizarte sektorea, ikusmen arazoak dituzten herritarrak. Herritar horiek, edozein herritarrek bezala, administrazioekin harremanetan, justizia edo osasun arloan, edota kontsumitzaile gisa, eremu pribatuan, euren hizkuntza eskubideen berme falta pairatzen dute maiz. Baina horretaz gain, eremu pertsonalari loturik dauden gabezia latz hauen ondorioak: euskaraz irakurtzeko aukerarik eza (ez baitago euskarazko liburu brailleraturen fondorik), hizkuntza bera ikasi eta hobetzeko zailtasunak (material didaktikorik ez dagoelako), bai eta euskaraz informazioa jasotzeko edota informatikak eskaintzen dituen aukerez baliatzeko ere.\nOrain 20 urte Hego Euskal Herriko hainbat itsuk euskarazko testuak argitaratzeko inprimategi baten beharrra aldarrikatzen hasi ziren. Harez geroztik, urrats batzuk izan dira hura bideratzeko: 1999ko udaberrian Elkar argitaletxeak eta Organización Nacional de Ciegos Españoles - ONCE\nerakundeak hitzarmen bat sinatu zuten argitaletxeak liburuen material informatikoa ONCEren esku utziko luke (betetako konpromisoa) eta ONCEk bere inprimategian material hori brailleratu eta liburu fondoa osatuko luke (oraindik bete ez den konpromisoa).\n2001ean ONCE eta Eusko Jaurlaritzak sinatu zuten lankidetza hitzarmena jaso zuenez, Euskal Autonomia Erkidegoan itsuek testuak ahots bilakatzen duten bihurgailua izango dute eskura. Nafarrokoa Foru Komunitatean ez da inolako urratsik eman ez eta Iparraldean ere. Aurrerapausua eman bada ere, itsu euskaldunek oraindik ez dute kultura eta informazioa euskaraz jasotzeko euren eskubidea bermatuta. Hori gauzatzeko, ezinbestez, brailleratutako liburu fondoak eta informazio eskurabideak egon behar dute.\nHizkuntz Eskubideen Behatokiak 2001 urteko txostenean kexa bat (29/2001) jaso zuen ikusmen arazoak dituzten herritar batek igorria. Kexa hori bera berriz helarazi zioten Behatokiari 2002 urtearen hasieran 17 herritar itsuk. Kexa orokorra zen, gertaera puntual bati ez dagokiola esan nahi dugu, ikusmen arazoak dituzten herritarrek pairatzen duten egoera orokorra baita kexa.\n4. Euskaraz mintzatzeko eskubidea eta adierazpen askatasuna Espainiako estatuko espetxeetan\n2002ko azaroaren 21ean Hizkuntz Eskubideen Behatokiak, Etxerat erakundeak egindako kexa jaso zuen (965/2002). Kexa horren zioa Madrileko Entzutegi Probintzialeko 5. Sekzioak 2002ko Irailaren 17an emandako 2335/2002 Autoa zen: preso zegoen herritar euskaldunak aurkeztutako Kexa Helegitea atzera bota zuena.\nHelegite horrek ondoko zio hau zuen oinarri: preso zegoen herritarrak bere komunikazioak interbenituta zeuzkan Botere Judizialeko Lege Organikoaren 51.artikuluaren arabera, baina interbentzio horrek ez du ukatzen presoak bere hizkuntzaz jarduteko duen eskubidea, adierazpen askatasunaren adierazlea dena. Hala ere, preso zegoen herritarrari telefonozko komunikazioa euskaraz egitea ukatu egin zioten.\nKexa honetan ageri dena larria da Behatoki honentzat, auzietan dagoena arlo pribatu eta intimoan euskaraz mintzatzeko eskubidea baita. Hau da, kasu honetan ez gara ari botere publikoekiko harremanak herritarrak aukeraturiko hizkuntzan burutzeko eskubideaz, baizik eta bizitza pribatuan herritarrak berak aukeraturiko hizkuntzan jarduteko eskubideaz. Gizakiak duen esparru intimoaz ari gara. Gogoratu beharra dugu Botere Judizialeko Lege Organikoaren 51.artikuluan jasotzen dela komunikazioen interbentzioak ezin duela ukatu presoak bere hizkuntza propioan jarduteko duen eskubidea. Halaberean, Espetxeen Araudiaren 15 41.1 artikulan, aldizka, ahoz zein idatziz, senide, lagun eta espetxe arloko lankidetzako organismoetako eta erakundeetako ordezkari akreditatuekin haien hizkuntzan komunikatzeko eskubidea onartzen zaie presoei.\nOndorioz, Hizkuntz Eskubideen Behatokiak aipatu kexa eta autoari, euskal herritar askorengan izan ditzakeen ondorioak kontuan hartuta, larrigarri deritze.\n5. Nafarroako Unibertsitate Publikoa eta hizkuntz eskubideak\nHizkuntz Eskubideen Behatokiak Nafarroako Unibertsitate Publikoan herritarren hizkuntz eskubideen egoerari buruz hartu zituen kexek bultzaturik, horren gainean azterketa bat egin, txosten batean azaldu eta Nazio Batuen Erakundeko Giza Eskubideen Batzordearen menpeko Gutxiengoen Lantaldeari aurkeztea deliberatu zuen.\nGutxiengoen Lantaldea Genevan bildu zen 2002ko maiatzaren 27tik 30 bitartean. Maiatzaren 27an, gobernuz kanpoko erakundeek euren txostenak aurkezteko saioan aurkeztu zuen Behatokiak Nafarroako Unibertsitate Publikoa - NUPen gaineko ondoko txosten hau.\nNafarroako Unibertsitate Publikoak euskaldunen hizkuntz eskubideen kontra daraman politika murriztailea herrialde osoan Nafarroako Gobernuak euskararen, bertako hizkuntzaren, kontra egiten duen gutxiagotze instituzionalaren testuinguruan ulertu beharra dago.\nNafarroako Gobernuak euskararen baztertzea lege bihurtu nahi du Unibertsitate Publikoan bertako hizkuntzaren erabilera mugatuko duen lege baten bidez. Lege horrek unibertsitatearen autonomia urratu ez ezik, herritarrek aitortuak dituzten eskubideen urratze sistematikoa betikotzea ere ekarriko luke.\nBereizkeria egoera hori eta horren kontrako aldarrikapenak isilarazi eta zapaltzeko Nafarroako Unibertsitate Publikoak erabiltzen duen bide errepresibo, polizial eta bortitza da, hain zuzen ere, Hizkuntz Eskubideen Behatokiak txosten honen bidez nazioarteko foruetan azaldu eta salatu nahi duena.\n5.1 Estatutuak eta elebitasuna\nNafarroako Gobernuak 1995ean onetsi zituen Nafarroako Unibertsitate Publikoa-NUPen Estatutuak (68/1995 Foru Dekretua). Estatutuetan, Unibertsitatearen printzipio orokorretan (6. artikuluan) ezarri denez: Gaztelania eta euskara dira Nafarroako Unibertsitate Publikoak bere egiten dituen hizkuntzak eta beraz, unibertsitario guztiek dute biak jakin eta erabiltzeko eskubidea.\nHonako eskubideok aitortzen dizkiote Estatutuek Unibertsitateko komunitateko partaide guztiei (103.1 artikulua):\na) Unibertsitatearen gobernu erakundeekin Unibertsitateak bere egiten dituen hizkuntzetan harremanak izatea.\nb) Unibertsitatetako bileretan Unibertsitateak bere egiten dituen hizkuntzetan hitz egitea.\nc) Beren ikerketa lanak Unibertsitateak bere egiten dituen hizkuntzetan\naurkeztu eta argitara ematea.\nd) Unibertsitateak euskaraz eskaintzen dituen ikasgaietan irakaskuntzak euskaraz jaso eta eskaintzea, eta lanak, azterketak edo frogak egitea.\n5.2 NUPeko ikasleak eta irakasleak\nNUPeko ikasleen % 1887k ongi egiten du euskaraz. Euskaraz zerbait dakitenak ere kontutan hartuta, % 25era iristen da portzentaia. Bestalde, ikasleriaren % 24ak euskaraz zerbait ikasteko nahia adierazi du.\nAgeri denez, ikasle euskaldunen kopuruak gorako joera du. Urtez urte, gero eta gehiago dira aurreko irakaskuntza maila guztiak euskaraz egin dituzten eta unibertsitatean ere hala jarraitu nahi duten unibertsitarioak.\n1995eko otsailean NUPeko Gobernu Batzordeak Hizkuntza Normalizaziorako Plangintza onartu zuen, baina errektore taldea aldatu eta Antonio Pérez Prados jauna errektore izendatuz geroztik, plangintza gelditu zuen, ez zion Unibertsitateko Gizarte Kontseiluari eman onartu eta aplikatzeko.\n1998an Pérez Prados errektore jaunak neurri iragankor batzuk proposatu zituen eta horiek dira egun Nafarroako unibertsitate publikoan euskararen irakaskuntza arautzen dutenak. Neurri horietan, besteak beste, euskarazko irakaskuntza tituluko 18 kreditutara dago mugatuta (Irakasletza edo Magisterioko espezialitateetan izan ezik).\n2001ean NUPek bere Plan Estrategikoa, hurrengo urteotako unibertsitatearen nolakotasuna ezartzen duen oinarrizko dokumentua, osatu zuen. Plan horretan euskara guztiz bazterreko edo marjinala da, ikastaro batzuetara mugatua baina irakaskuntza tresnatzat ez hartua. Gainera, NUPen euskarak izanen duen tokia Nafarroako Parlamentuaren erabakiari lotu zuen.\nNafarroako Unibertsitate Publikoan, NUPen, 14 ikasketa eskaintzen dira. Horietako bakar bat, Irakasletza, ikas daiteke euskaraz. NUPek euskaraz eskaintzen dituen kredituen % 875 Irakasletza Diplomaturari dagozkio, gainerako titulazio eta osaketa askeko ikasgaietan 59 kreditu, besterik ez. Gainera, urtez urte nabaritzen ari zen gorako joera geldiarazi da oztopoak jarriz, taldeak osatzeko eskatzen diren ikasle ratioak betetzeko zailtasun handiak baitaude. Osotara, unibertsitate osoan eskaintzen diren kredituak kontuan harturik, euskaraz irakasten direnak % 965 besterik ez da.\n5.3 Lege berriaren proiektua\nEuskaldunen eskubideen urraketa eta diskriminazio egoera honetan Nafarroako Gobernuak Nafarroako Unibertsitate Publikoan euskararen erabilera arautzeko lege proposamen bat aurkeztu berri du. Lege horren helburua orain artean formalki euskaldunoi aitortu bai baina bete gabeko eskubideak legez ezabatzea da.\nProiektu horren bidez, Nafarroako Gobernuak bere lege proiektuaren hitzaurrean dioenaren guztiz aurkakoa lortzea du helburu. Hitzaurreak euskararen erabileraren inguruan ezarritako xedea euskara eta gaztelania modu integratu eta naturalean bizitzea dela, edota unibertsitateak ikasleen hizkuntza aukera kontuan izan behar duela (nafarrak izan edo ez, euskaldunak edota gazteleradunak) badio ere, benetan legearen xedea unibertsitateak euskarazko eskaintzarik ia ez ematea eta ematen duena murriztea da.\nEuskarazko eskaintzari dagokionez legeak honako hau dio:\n· Euskara garatzeko, Unibertsitateak adar kurrikularrak edo bestelako ikasketak ezarri ahal izango ditu hizkuntza horretan eta beti ere titulu propioak lortzeko (ez du aipatzen, aurrekoan bezala, ikasketak izaera ofizialeko titulu unibertsitarioak lortzeko izango direnik. Títulos propios�» aipatzen du soilik).\n· Izaera ofiziala duten titulu unibertsitarioak lortzeko ikasketa planetan, honako hau da Unibertsitateak egin ahal izango duena: aukera askeko ikasgai batzuk euskaraz eskaini.\n· Unibertsitateak soilik Irakasletza edo Magisterioan ezarri ahal izanen ditu irakaskuntza elebiduneko adarrak, eta hala eskatzen badu euskarazko irakaskuntzaren beharrak.\n· Ondorioz, desagertu egiten da Irakasletza ez den bestelako ikasketa unibertsitarioak (titulu unibertsitario ofizialak eta estatu osoan balioa izango dutenak) euskaraz jaso ahal izateko aukera eta eskubidea (Euskararen Legeak bai eta Unibertsitatearen Estatutuak gutxienez irekia utzi zutena). Soilik aukera askeko ikasgaiak eman ahal izanen dira euskaraz, Unibertsitateak hala eskainita.\n5.4 Egoera larriaren salaketa\nNUPen euskaldunek bereizkeria jasaten dute beren ikasketa eta prestakuntza profesionala euskaraz egin ahal izateko, aurreko heziketa maila guztiak egin dituzten bezala. Bertako estatutuek jasotakoari muzin egiten dio Unibertsitateak.\nBeste unibertsitateetan ere ez dugu halako erantzun bortitza aurkitu aldarrikapen baketsuen aurrean. Honetakoan, berriz, bestelako herritarrekin izan ohi den jarreraren aldean, bereizkeriaz jokatu dute eta, beraz, Nazio Batuen Erakundearen Declaration on Persons belonging to national, or ethnic, religious and linguistic minorities adierazpenaren 3. artikulua urratu dute, aldarrikapen demokratikoei Espainiako Gobernuko Indarrek modu ez demokratikoz eta diskriminatzailez erantzuten baitiete.\nHizkuntz Eskubideen Behatokiak 2002 urtean landutako datu guztiak bildu ditu urteko txosten honek. Datuak aurkeztu ditugu, kualitatiboki aztertu eta juridikoki baloratu ere. Hizkuntz eskubideen urratze egoera orokortua ageri zaigu.\nOndoko hauek dira txosten honek bildu dituen datu eta azterketen ondorio nagusiak:\n1. 2002 urteko txosten honek 2001 urteko txostenak eman zituen ondorio nagusiak guztiz berretsi ditu. Eta berretsi ez ezik, zenbait alorretako egoera larriagoa gertu ere egin du.\no 2001ean Behatokiak 93 kasu baizik ez zituen landu. Halere, kuantitatiboki gutxi izanda ere, oso kasu adierazgarriak ziren eta guztiz baliogarriak egoeraren azterketa egiteko. Txosten honen 3.1 puntuan azaldu bezala, Behatokiak bildutako kasuen azterketa kuantitatiboa baino azterketa kualitatiboa eta erlatibizatua hobesten du.\no 2002an, berriz, Behatokiak 1.036 kasu aztertu ditu eta horiek denek bide eman diote aski ongi dokumentatuta dagoen errealitatea xehekiago deskribatu eta baloratzeko.\n2. Euskal Herriko herrialde guztietan urratzen dira hizkuntz eskubideak, Iparraldean nola Hegoaldean.\nEuskal herrian administrazio batzuek status ofiziala aitortua diote bertako hizkuntza den euskarari, beste batzuek, berriz, ez. Administrazioek bertako hizkuntzari ofizialtasun statusa aitortua izatea eta hizkuntza eskubideak babesteko legedia indarrean egotea, ezinbestekoa bada ere, garbi da ez dela aski. Ofizialtasun teoriko hutsa izan daiteke, eguneroko jardunbideetan herritarrei oinarrizko hizkuntz eskubideak betetzen ez dizkiena. Beraz,\no ez dagoenean, ofizialtasuna edo administrazioek bertako hizkuntzari eta herritarren hizkuntz eskubideei legezko babesa ematea ezinbestekoa da eta,\no legezko babes hori aitortuta dagoenean, beharrezkoa da babes hori nahikoa izatea eta herritarren hizkuntz eskubideei erabateko bermea emateko politika eraginkorra garatzea.\n3. Euskal Herriko administrazio maila guztietan urratzen dira hizkuntza eskubideak:\no Espainiako estatuko administrazioak ez du Euskal Autonomia Erkidegoan eta Nafarroako Foru Komunitatean indarrean dagoen koofizialtasuna errespetatzen.\n- Herritarrei dokumentazioa gaztelania hutsean igortzea jardunbide sistematikoa da, ahozko harremanetan tokiko hizkuntzaz zerbitzua ez ematea bezala.\n- Estatuko administrazio batzuek ez dituzte herritarrek aurkeztutako euskarazko dokumentuak onartzen.\n- Egun ezinezkoa da epaiketa bat euskaraz egitea.\no Frantziako estatuko administrazioak egunero eta sistematikoki urratzen ditu euskal herritarren hizkuntz eskubideak.\no Eusko Jaurlaritzak ondoko hiru alorretan ditu herritarren hizkuntza eskubideen babesaren beltzunerik larrienak:\n- Osasun arloa: herritarrek hautatu hizkuntzaz zerbitzu ez emateak zerbitzu publikoaren kalitatea bera kalte dezake, eta, beraz, herritarren oinarrizko eskubideak ukitu.\n- Justizia arloa: Botere Judizialaren menpe dago eta, ondorioz, goian aipatu bezala, Estatuko lege oinarriak direla eta, Botere Judizialak ez ditu herritarren hizkuntz eskubideak bermatzen. Baina Eusko Jaurlaritzaren Justizia sailburuordetzaren esku egon daitezkeen hainbat ekintzek adibidez, jakinarazpenak ele bietan egiteak agerian uzten dute oinarrizkoa (erabilera idatzia) ere ez dela ziurtatzen.\n- Herrizaingo arloa: Ertzaintzako kide batzuek agertu dituzten jarrerek berebiziko kezka sortzen dute. Bestalde, euskaraz egin nahi izateagatik herritarrek zerbitzu atzerapenak jasan behar izatea ohikoa dela agerian gelditu da.\no Nafarroako Foru Komunitateak sistematikoki urratzen ditu herritarrek euskararekiko dituzten hizkuntz eskubideak.\no Herrialdeko Agintaritzan eta toki administrazioetan udaletan ere urraketak gertatzen dira. Adibidez, hiri errotulazioa edo seinaletika inguruko kexa asko izan dira eta horiek oinarri-oinarrizko arauak izanda, betetzen errazenak, zenbait alorretan arau ez betetze orokor baten aurrean gaudela pentsatzeko bide ematen dute.\n4. Hizkuntz eskubideak urratzea ez da soilik gizakien eta hizkuntz komunitateen arteko ekitatearen printzipio nagusia, Hizkuntz Eskubideen Deklarazio Unibertsalak oinarri duena eta Behatokiak bere egin duena, urratzea. Kasu gehien urratzea. Kasu gehienetan administrazioek beraiek onartutako eta beraien lurraldeetan indarrean dagoen hizkuntz legeria ere ez dute betetzen, legea urratzen dute:\no Konstituzioak eta estatu mailako prozedura administratiboko legeak.\no Erkidegoetako hizkuntz legediak.\no Toki entitateetako ordenantzak.\n5. Kasu batzuetan, hizkuntz eskubideaz gain oinarrizko eskubide batzuk ere urratzen zaizkie herritarrei: berdintasunez hartua izateko eskubidea, informazioa hartzeko eskubidea, etab. Bestalde, administrazioaren aldetik delitu zehatzen zantzuak dituzten kasuak ere aurkitu ditugu: bereizkeria, prebarikazioa, etab.\no Estatuko administrazio batzuek ez dituzte herritarrek aurkeztutako euskarazko dokumentuak onartzen.\no Herritar batzuk gutxietsiak izan ohi dira euskaraz aritzeagatik.\no Herritarrek zerbitzu publikoa hartzeko atzerapenak jasan behar izan ohi dituzte zerbitzua euskaraz nahi izanez gero.\no Herritar euskaldunek aukera berdintasun eskubidea urratua izan dute.\no Epaitegietan euskaraz epaitua izateko eskubidea urratzen da eta, ondorioz, babes judizial eraginkorrerako eskubidea zein defentsa eskubidea urratuak izan daitezke.\n6. Estatuz gaindiko arauak ere urratzen dira, adibidez:\no Erregioetako edo Gutxiengo Hizkuntzen Europako Ituna, Espainiako (1992) eta Frantziako (1999) estatuek sinatua, baina Espainiak bakarrik berretsia (2001). Espainiak Ituna berrestean hartutako gutxieneko konpromisoak ez ditu betetzen.\no Gutxiengo Nazionalen Babeserako Hitzarmen-markoa, Espainiak sinatua eta berretsia (1995). Frantziak ez du sinatu ere egin.\n7. Nafarroa Europako kontraeredua.\nNafarroa Europako kontraeredua da bertako hizkuntz gutxiengo baten babesari dagokiola. Nafarroako Gobernuak murrizketak egin ditu legez aitortuta zeuden hizkuntz eskubideetan eta eskubide horiek sistematikoki urratzen dizkie herritarrei:\no Nafarroako Gobernuak hizkuntz politika murriztailea garatzen du: eremu publiko instituzionalean euskararen erabilera murriztu ez ezik, zenbait kasutan desagerrarazi ere egin du.\no Murrizketek, legeak zedarritutako eremu mistoa eremu ez-euskaldunarekin berdindu dute; eremu euskaldunean gaztelania hutsezko erabilera administratibo-ofiziala ahalbidetu dute.\no Murrizketek, lehen ele bietan zegoen inprimakia, dokumentua, errotulua edo webgunea, orain gaztelania hutsean egotea ekarri dute; Administraziotik herritarrak lehen euskaraz jaso zezakeen zerbitzua orain gaztelania hutsean baizik ezin jaso izatea.\no Nafarroako Gobernuak ez du betetzen indarrean dagoen legediak ezarritako koofizialtasuna: usua da eremu euskaldunera gaztelania hutsezko dokumentazio ofiziala bidaltzea.\no Nafarroako Gobernuaren hizkuntz politikak euskararen erabileraren murrizketa orokorra dakar. Murrizketa antolatua eta planifikatua da, eta LORAFNAn eta Euskararen Legean ezarritako xedeen guztiz kontrakoa.\n8. Frantziako Errepublikak gutxiengoen eskubideei dagozkien nazioarteko standarrak betetzeak berebiziko premia du.\no Erregioetako edo Gutxiengoen Hizkuntzen Europako Ituna sinatu bai baina oraindik ez du berretsi.\no Gutxiengo Nazionalen Babeserako Hitzarmen-markoa ez du sinatu ez eta berretsi ere.\no Eskubide Zibil eta Politikoen Nazioarteko Hitzarmena sinatzean gutxiengoen eskubide kulturalak aipatzen dituen 27. artikuluari eginiko oharra kentzea.\no Haurren Eskubideei Buruzko Hitzarmena sinatzean gutxiengoen eskubide kulturalak aipatzen dituen 30. artikuluari eginiko oharra kentzea.\n9. Hizkuntz eskubideen bermerako mekanismo juridiko administratibo berezitu eta azkarra ezarri beharra dago, gertatutako lege urraketei aurre egin eta haiek zuzentzeko.\no Agerian gelditu baita zer tresna edo mekanismo eskasa dagoen ohiko prozedura juridiko administratiboan hizkuntz eskubideen urraketa horiei erantzuteko.\n10. Hizkuntz eskubideen urraketa zabal eta sistematikoak euskal hiztunek euren hizkuntz eskubideez duten pertzeptzio subjektiboan du eragina.\no Euskal Herrian, euskaldun jendeak luzez bizitutako legezko gutxiagotasun eta menpekotasunak egungo egoera naturalizatzea ekarri du.\no Oraindik orain legeari loturik hautematen dute euskaldun gehienek euren hizkuntza erabiltzeko eskubidea. Horrek oinarrizo eskubideen inguruan zalantza eta segurtasun falta dakarzkie herritarrei, bai eta euskara erabiltzeko eskubideez gabeturik egotearen sinistea ere Euskal herriko lurralde gehienean.\no Askotan, herritarrek euskaldun gisa oinarrizko eskubideak ukatuak izatea ohikotzat hartzen dute eta, ondorioz, bigarren mailako herritarra izatearen buru hautemate edo autopertzeptzioa bere egiten dute.\n Hizkuntz eskubideen egoera euskal herrian, 2002an txostena, osorik, Hizkuntza Eskubideen Behatokiaren web orrian dago eskura: http://www.behatokia.org/ (txostenak).


Jesus Zaballos PSE-EEren alkategai\nAlderdi sozialistako kideek eta 80 herritarrek babestuta, Jesus Zaballosek bere burua aurkeztu zuen atzo datorren urteko hauteskundeetarako. Lehenik eta behin, Villa Mirentxura bertaratutakoei eskerrak eman eta Emakumeenganako Indarkeriaren Nazioarteko Egunaren harira, “genero indarkeria” jasaten duten emakumeei elkartasuna adierazi zien, “ez ...\nEmakumeen aurkako indarkeriaren kontrako nazioarteko egunean, Euskal Herriko herri eta plaza gehienetan bezala, ekimen berezia egin da gurean indarkeria hau salatzeko helburuarekin. Okendo plazan Kukukako kideek hiru dantza eskaini dituzte eta ondoren puntu morea irudikatu dute bertan bildutako herritarrek.\nAterpearen II. pintxo lehiaketa asteburuan\nOstiraletik igandera Aterpea elkartearen baitako zortzi tabernek pintxo bereziak eskainiko dituzte. Hauen artean onena hautatzeagatik herritarren artean 100 euroko txekea zozketatuko dute\nGarapen ekonomikoa aztertzen\nInnoforo lehenengo saioa egin zuten ostegunean Villa Mirentxun. Saio hauek Donostia-Beterriko garapenerako ardatz estrategikoak identifika-tzeko eskualdeko eragile sozioekonomikoen arteko espazio parte-hartzailea dela azaldu zuten.\nGerra garaiko herria ezagutzen\nEskuorriak jasoko dituzte etxean lasarteoriatarrek, aste honetan zehar. Eskuorria irekiz gero, mapa bat topatuko dute: herriko 34 leku desberdin ikusiko dituzte, alboan marrazki txikitxo batzuk dituztela. Gerra Zibilean toki horietan zegoena islatzen dute marrazkitxoek. Gune horietako batzuk ezagutzeko aukera edukiko ...\n‘Bertsoemotion 3D‘ afaria Arrieskalletan\nArrieskalleta Elkarteak, Ttakunek eta Earra! bertso-eskolak elkarlanean antolatu dute 'Bertsoemotion' bertso-afari berritzailea. Unai Iturriagak eta Andoni Egañak egingo dute bertsotan eta gai-jartzaile lanetan Unai Muñoa arituko da. Aurtengoan “irudiarekin” jokatu nahi dutela adierazi dute ekimenaren bultzatzaileek, eta horretarako ikus-entzuleen umetako ...\nMetal gaua Elebeltzen\nMetal musika zale asko gerturatu ziren Elebeltzera atzo gauean, eta ez ziren damutu. Metal gauaren kartela osatzen zuten lau taldeek musikaz astindu zituzten Elebeltzeko hormak, eta baita ikus-entzuleen emozioak ere. Meltdown, Izu Nauk, Hilotz eta Gabezia taldeek (Lasarte-Oriakoak dira azken ...\n100 urte bete ditu Natalia Gonzalez Cañok\n1914ko azaroaren 22an jaio zen Natalia Gonzalez Caño, Salamancako El Maillo herrian. 1988an etorri zen Lasarte-Oriara, eta bertan bizi da egun, Caddie enparantzako 2. zenbakiko 4. solairuan. Bertan ospatuko du gaur Nataliak 100. urtemuga, familia giroan. Atzo bete zituen urteak ...\nKontakizun klasikoak, garaikide\n'Erpurutxo' antzerkia taularatu du gaur arratsaldean Teatro Paraiso konpainiak. Antzezlana bezain ona izan da herritarren erantzuna: hainbat haur, gazte eta helduk gozatu dute antzerkiaz Manuel Lekuona kultur etxean.\nLehen faseko partida guztiak irabazi dituzte orain arte Ostadar SKT saskibaloi junior taldeko neskek. Seigarren garaipena izan da gaurkoa; 71-30 garaitu dute Internacional taldea.\nAurtengo Literatur Lehiaketako sariak banatu dituzte gaur Manuel Lekuona kultur etxean. Sariak banatzeaz gain, pare bat errezitaldiz gozatu dute herritarrek. Mikele Mannion egilearen 'Beste astelehen euritsu bat' errezitatu du Aitor Tejedorrek.\nNahia Zudaire igerilaria kirol egokituko "Denbora Hartze" proban\nBuruntzaldea IKTko Nahia Zudairek Zarautzen lehiatu zuen igandean Kirol Egokituko Gipuzkoako Federazioak antolaturiko "Denbora Hartze ...\nKirol jardueretan euskarari txanda eman\nEskualdeko kirol ikastaroetan euskarari txanda ematea begiz jota dute Udal erakundeek. Datuak argiak dira, euskaraz ...\nLander Garro: "Asko du autobiografikotik" Hilabeteroko hitzorduari jarraiki, bihar 18:00etatik aurrera Manuel Lekuonan Irakurle Txokoa izango da. Uxue Alberdiren ...\nEfemerideak gugan zauriak direlako, norberak bakarrik minez ospatzen ditugulako. Anariren ahots bereziaren oihartzunak iritsi zaizkit ...\nSuBerrik irteera batekin ospatu zuen Santa Zezilia\nArdo dastaketa ikastaroa kultur-etxean\nEndika Gartzia bigarren Biriatuko mendi-duatloian\nLautik lau Beltzaken errugbi taldeentzat\nPSE-EE: “Enplegu gaietan inprobisatzen ari da Bildu” Komentatu\nPlaza dantza saioa egin dute gaur Okendo plazan\nUrtzi Telleria, Euskadiko azpitxapeldun\n'Bihotz eta biriken suspertzea' ikastaroa etzi Urbilen\n2014ko Literatur Lehiaketa / (31)\nEl Mallotik Lasartera.\nAsko maite zaitugu, Natalia\n1208 / (Azaroak 24)\nDe Miguel (Osteguna)\nGarraioak Tolosako autobusak 943


Euskomedia Fundazioak KulturMapp aplikazioa sortu du sakelakoetarako - Gaiak - Euskonews\nKoro MURO ARRIET, Euskomedia Fundazioa\nEuskomedia Fundazioak smartphone telefonoetarako KulturMapp aplikazioa sortu du. Tresnaren helburua da Euskal Herriko kaleak gure ondarearen erakusleiho bihurtzea. Klik bat eginez erabiltzaileak hirietako zein herrietako kultura, ondare edota turismo edukien gaineko informazioa eskuratzen du modu arin eta erosoan. Une honetan Euskal Herri osoko 175 interes gune baino gehiago biltzen ditu, eta 400 irudi inguru eskaintzen ditu. Aplikazioa doakoa da eta, momentuz, Android sistema eragilea duten sakelakoetan erabil daiteke.\nEgunetik egunera aplikazioak gero eta interes gune gehiago eskaintzen joango da. Une honetan 175 item baino gehiago biltzen ditu, Baiona, Bilbo, Donostia, Gasteiz eta Iruñeko kultur-guneak, eta baita hainbat herritakoak ere hala nola, Tolosa, Bastida, etab. KulturMapp Android sistema eragilea erabiltzen duten sakelako telefonoetan instalatu daiteke. Aurrera begira IPhoneOS sistema eragilea erabiltzen dutenentzako ere egokituko da.\nEuskomedia Eusko Ikaskuntzaren Fundazioa da, 2000an sortua. Honen helburu nagusia, Eusko Ikaskuntzak eta kanpoko lagunek sortu eduki zientifiko eta kulturalak baliabide telematikoen bitartez zabaltzea da, euskal kultura eta gizarteaz interesa duten pertsonentzat baliagarriak izango direlakoan.


Astekariak edizio berezia aterako du asteazkenean, eta milioi bat ale banatuko ditu | Mundua | Berria\nNoiz sortua: 2015-01-08 07:12:27\nMilioi bat aleko edizioa izango da, eta zortzi orrialde izango ditu.\nAtzoko atentatuak ez du Charlie Hebdo astekaria isilduko. Richard Malka abokatuak jakinarazi duenez, datorren asteazkenean edizio berezi bat argitaratuko du, eta milioi bat ale banatuko dituzte. Normalean 60.000 ale izaten dituzte Charlie Hebdo aldizkariko zenbakiek.\nMalkak azaldu duenez, beste hedabide batzuen laguntza jaso dute edizio berezia argitaratzeko, batik bat Canal + eta Le Monde-rena, eta idazketaren ardura Liberation-ek hartuko du. Les Echos ekonomia egunkariak azaldu duenez, Prentsa eta Aniztasuna funtsetik 250.000 euro bideratuko dituzte zenbaki horretara. Funtsa Frantziako prentsa editoreek kudeatzen dute, eta irakurleek ematen duten diruaren onura fiskaletatik ateratzen dute.\nEditoreek, gainera, Google bultzatu dute beste hainbeste euro emateko zenbaki horretarako. Google News albiste agregatzailea elikatzearen truke, Googlek funts bat sortu zuen prentsa idatzizko hedabideei euskarri digitalera pasatzen laguntzeko, eta hortik aterako da dirua.\nFrantzian egunkariak banatzeaz arduratzen den enpresak, Presstalisek, doan banatuko du, gainera, zenbaki hori.\nCharlie Hebdo astekari satirikoa bete-betean jo dute. Beste behin. Atzo goizeko erasoan, baina, inor gutxik pentsa zezakeen bortxaz egin dute aldizkariaren aurka. Errukirik gabe bete dute helburua erasotzaileek. Bi lagun sartu dira astekariaren egoitzara, 11:30 inguruan, burua estalita eta beltzez jantzirik, kalaxnikov arma automatikoak eskuetan. Hamar kazetari eta egoitzan zegoen polizia hil dituzte, tartean Stephane Charbonnier zuzendaria, Charb. Haren bizkartzaina zen polizia. Ihesean beste polizia bat hil dute. Beste zortzi lagun zauritu dituzte; horietako lau oso larri daude. Azken urteetan Frantzian izandako atentaturik larrienetakoa da.\nBeirak ilundutako Citroen beltz batean iritsi dira hiru erasotzaileak Charlie Hebdo-ren egoitzara, Paris hiri barnean. Bat autoan geratu da, eta, antza denez, ez du tiroketan parte hartu.\nOngi prestaturiko erasoa izan da. Atzo goizean, asteazkenero moduan, asteroko bilera egiten ari ziren aldizkari satirikoko zuzendaritzakoak. Hamar minutu inguru iraun du tiroketak, eta Frantziako hedabideek aipatutako lekukoen arabera, hainbat kazetari izen-abizenez bilatu dituzte. Argitalpeneko aurpegi ezagunenen bila joan dira, ahalik eta min handiena egitera. Baina bereziki Charb zen haien helburua. Ikerketako iturriek Libération egunkariari azaldu diotenez, behin baino gehiagotan galdegin dute zuzendariarengatik. Charb ez ezik, sona handiko beste hiru marrazkilari daude hildakoen artean: Bernad Verlhac Tignous, Georges Wolinski eta Jean Cabut Cabu.\nFrederic Boisseau, Franck Binsolaro, Elsa Cayat, Philippe Honore, Bernard Maris, Ahmed Merabet, Mustapha Ourrad, Michel Renaud dira beste hildakoak.\nGerra ekintza kritika satirikoari\nAzal bilduma. Egunkarietako lehen orrialdea\nHilberria. Stephane Charbonnier: Zorrotz, aske eta ironikoa\nSudur guztietako garatxo


Clara Sánchez-Dehesa (Fosforo): «Etxeko zineak nolakoak ginen erakusten digu, nola jokatzen genuen» - Kulturklik Profesional\nClara Sánchez-Dehesa (Fosforo): «Etxeko zineak nolakoak ginen erakusten digu, nola jokatzen genuen»\nKulturaren ekosistema dinamikoa eta konplexua dugu Euskadin, jende askoren eta elkarte handi zein txiki askoren lanari esker, denek egiten dutelako ahalegina panorama berri honetara perspektiba eta modu berriak ekartzen. Fosforo Kultur Elkartea ere sare hori harilkatzen dabil, duela sei urtetik. Hainbat proiektu eta ekimen landuta, Arabako ondare zinematografikoari ospea ematen ari dira, Clara Sánchez-Dehesa gidari dutela (ikus-entzunezko materialak kontserbatzen eta errestauratzen aditu eta Elías Querejeta Zine Eskolako artxibo-saileko koordinatzailea). Elkartearen lanaz jardun gara haiekin.\nZe asmo ditu Fosforo Kultur Elkarteak?\nGasteizen kultura-proiektuak bultzatzeko asmoz sortu zen Fosforo Kultur Elkartea, bereziki, inongo eskaintzarik ez zuten arloetan. Eta hala jaso genuen estatutuetan ere: “Korronte ezarritik kanpoko kultura-proiektuak sortu eta bultzatu, bertako kultura hedatu eta mamitzeko”.\nEtxeko zinea eta zine amateurra dituzue, besteak beste, interesekoak. Zertan dira berdinak eta zertan desberdinak ikus-entzunezko bi tipologia hauek?\nHorixe izan zen gure hasiera-hasierako proiektuetako bat, gure inguruko ikus-entzunezko ondarea berreskuratzea, eta horrexek dauka gaur egun ere indar eta segida gehien. Etxeko zinea eta amateurra landu ditugu nagusiki, erakundeek (orain arte) oso arreta gutxi eman izan dielako halako ikus-entzunezko adierazpenei. Grabatzeko formatuetan eta filmatzeko bitarteko ez profesionaletan dira berdinak. Eta, batik bat, ikusleetan dira desberdinak.\nEtxeko zinea zinez norberarena da, familiarako filmatzen da, ia-ia familiaren barruan eta ez beste inon erakusteko.\n(“Olga”. Zuzendaria: Eloy González zuzendari amateur emankor eta Fosforo Kultur Elkarteko motorra -Clara Sánchez-Dehesa-rekin batera-).\nAmateur zineak, aldiz, badu gidoia, exekuzio-plana eta, askotan, zineko zirkuitu profesionalez bestekoetan erakusteko pentsatuta daude, ikusle gutxirentzat baita ere, baina familia baino harago.\nZertan da ba garrantzitsua ikus-entzunezko ondare hau, asmo profesionalik gabe ekoitzia?\nGarrantzia era askotakoa du ondare honek: historikoa, soziala, etnografikoa eta abar. Leku jakinetan, adibidez, Gasteizen edo Araban, eginiko lanetan, gainera, ikus-entzunezko ondare hau industriatik kanpo egina da, herritarrek berek egina, eta, hortaz, bai aktoreak bai kokapenak ezagunak dituzte denek.\nGainera, amateur zineko gaiak, orokorrean, askoz zabalagoak eta libreagoak dira ekoizpen zinematografikoetan baino. Zentsura-garaietan, gainera, ez zuten ekoizpen handiek bezainbeste arazo. Etxeko zineak nolakoak izan ginen erakusten digu, nola mugitzen ginen gure inguruan, nola jarduten genuen elkarrekin. Erakusten digu ez garela hainbeste aldatu gauza batzuetan.\n“Familiako erroiluak” izenekoa da gure elkarteko programa-ikurretako bat. Zertan datza?\n“Familiako erroiluak” dugu, hain justu, Fosforon etenik gabe lantzen dugun proiektu nagusia, eta horren bitartez eskatzen ditugu dirulaguntzak.\nGure inguruko (Gasteiz eta inguruko herrietako) ikus-entzunezko ondarea berreskuratu nahi dugu, eta herritarren memoria pertsonala besteen esku jarri, euskarri zaharkituetan grabatuta daudelako ezin izan dituztenez orain arte ikusi.\nHorrez gain, irudi bizidunen bankua ere nahi du sortu proiektu honek, gure historiaren ikerlan sakonagoa egin nahi dutenentzat ere baliagarri izan dadin.\nNola egoten dira kontserbatuta lanerako erabiltzen dituzuen materialak? Moldatu behar izaten al dituzue?\nMaterial hauek hain intimoak direnez, orokorrean, oso ondo kontserbatuta egoten dira. Gainera, Arabako klima egokia da honelako materialak kontserbatzeko, eta komertzializatzen diren materialek berek ere ondo egiten diote aurre denboraren joanari.\nMaterialak garbitu eta konpondu besterik ez dugu egiten guk, eskaneatzeko moduan lagatzeko; kontserbazio-lanetako profesionalekin batera beti. Profesionalekin lan egitea ezinbestekoa dugu materialen jabeek gurekin konfiantza izango badute, konfiantzarik gabe ez digute-eta utziko beren historiako alderdi intimo hori, inondik ere.\nEtxeko Zinearen Sarea (La red del cine doméstico) delakoaren online artxiboa martxan jartzekoa da, ondare hori hedatzen laguntzeko. Zuek ere sare horretako parte zarete. Zer da zuentzat aurrerapauso hori?\nEtxeko Zinearen Sarean plataforma bat sortu dugu, batez ere, begi-bistara ekartzeko etxeko ikus-entzunezkoen ondarea, ikerketa sakonagoa egiteko moduan.\nEsan dudanez, irakurketa asko ditu ondare horrek, eduki asko eta garrantzia handia ere bai, eta halere ez dago jendearen eskura, grabatu dituztenen etxeko armairuetan daude-eta jasota.\nRCDkoak sinetsita gaude plataforma hau bide ezin hobea dela batzuek eta besteek elkar ezagutzeko, eta nola aldatu garen hobeto ulertzeko.\nZer beste dibulgazio-ekintza daukazue buruan, Araban lantzeko?\nAurten justu alor horretan egin nahi dugu lan, dibulgazioan, eta zenbait tailer dauzkagu prestatuta, parte-hartu nahi duenarekin batera lan egiteko, jabeek, edo elkartekook, identifikatu ezin izan ditugun leku komunak, pertsonaiak, egunak eta gertakariak identifikatzen.\n(Dagoeneko badira bi urte Gasteizeko Kultur Etxeak MontehermosoEtxeko Zinearen Nazioarteko Eguneko ekitaldiak hartzen dituela, urriko hirugarren larunbatean. Hogar Navarro elkarteak ere [irudian] laguntzen du, proiekzioak erakutsiz).\nGainera, taldeko proiekzio horien inguruan hizketan hasten da jendea eta ahaztuta zeuden kontuak agertzen dira, eta horrek berak bilduma berriak edo proiektu berriak deskubritzea eragiten digu. Halaxe iritsi gara, adibidez, jendeak dituen diapositiba-bilduma oparo-oparoetara.\nZer duzue etorkizunerako Fosforo Kultur Elkartean? Zer erronka izango dituzue?\nErronka handiena “Familiako erroiluak” proiektua bizirik edukitzea izango dugu. Horretan gabiltzanok badugu gure lana, jakina, baita familia ere, eta askotan nekeza dugu proiektuari behar duen denbora ematea. Baina, batez ere, finantzazioa lortzea dugu zailena. Arabako Aldundiak eta Vital Fundazioak asko lagundu digute, baina gastu asko kitatzeko balio badigu ere laguntza horrek, ez dugu aski gure premia denak ondo asetzeko, batez ere, beharrizan teknikoak.\nOso zaila da bitarteko zaharkituak behar bezala erreproduzitzen, eta garai bateko erreprodukzio-gailuak ere aurkitzen eta mantentzen zaila da. Gainera, material hunkigarria denez lantzen duguna, ez dugu nahi izaten bildumak Gasteizetik urrun bidali digitalizatzera, ez dugu horrela lan egin nahi. Berriro kanpora bidali beharrik ez izateko formulen bila gabiltza orain, baina lehen ere esan dudan bezala, ez da erraza prozesu honetarako finantzazioa ateratzea.\nProiektu honetaz aparte, hasi ginenean, 2013an, prestatu genuen lista luze hartako bete proiekturen bat ere burutu nahi genuke, hainbat gauza direla-eta, batez ere, bakoitzaren kontuak eta denbora kontuak direla-eta, orain arte ezin izan dugu-eta.\nFosforo Kultur Elkartea (Blog)\nFosforo Kultur Elkartea (Facebook)


Heineken Jazzaldia 2012 - Donostia Kultura\nZapore gozoa utzi zuen Donostia uztailaren 19tik 23ra bitartean musikaz zipriztindu zuen 47. Heineken Jazzaldiak. Izan ere, entzuleak ugaritu ziren, antolatutako ehundik gora kontzertuen (horietatik 70 doakoak ziren) maila artistikoa handia izan zen, eta komunikabideek jaialdiaren musika- eskaintzari eta antolaketa-gaiei buruz plazaratutako kritikak onak izan ziren.\nGuztira 122.000 ikus-entzule izan ziren Heineken Jazzaldian, aurrekoan baino % 6 gehiago (115.000 izan ziren 2011n). Ordaindu beharreko kontzertuetan nahiz doakoetan izan zen ikus-entzule gehikuntza.\nKritikoek, nazioartekoek bereziki –AEB, Frantzia, Italia, Britainia Handia, Alemania, Serbia, Kroazia eta Norvegiako komunikabideak izan ziren jaialdian– jaialdiak jazzaren korronte berritzaileenen (The Thing, Terje Rypdal, Peter Evans, Mari Kvien Brunvoll, Lighthouse eta Enrico Rava) alde egiten duen apustua balioetsi zuten. Horrez gain, jazz garaikidearen musikari handien (Kenny Barron, Mulgrew Miller, Eric Reed, Dado Moroni, Miles Davis-en omenezko taldea, Ninety Miles edota Marc Ribot) eta Donostiako Jazzaldia Saria jaso zuen Jimmy Cobb bateria-jotzaile historikoaren moduko izarren presentzia nabarmendu zuten.\nHalaber, kritikariak ados agertu ziren L’Orchestre d’Hommes-Orchestres performs Tom Waits ikuskizun paregabea programatuta jaialdiak asmatu egin zuela esatean. Ikus-entzuleak bat etorri ziren iritzi horrekin, aurreikusita zeuden bi emanaldien arrakasta ikusita hirugarren bat egin baitzen.\nVictoria Eugenia Antzokiaren ehungarren urteurrena, uztailaren 20an, behar bezala ospatu zen. Publikoak normalean ikusten ez dituen txokoetan antolatu ziren kontzertuak eta jendea batetik bestera ibili zen naturaltasun osoz.\nEtxeko jazzak emaitza paregabea eman zuen musikari euskaldunak goi-mailan ari direla erakutsiz. 30 taldetik gora aritu ziren, horietako asko agertoki garrantzitsuetan. Horren adibide Hasier Oleagaren kontzertua izan zen, Trinitate Plazan. Antonyk eskainitako kontzertuaren arrakastaren zati bat ere orkestra euskaldun bati zor zitzaion, Et Incarnatus-i, hain zuzen ere.\n47. Heineken Jazzaldiak sortu zuen ikusmina sare sozialetan ere antzeman zen, batez ere, Twitterren eta Facebooken. Hor mugimendu handia egon zen jaialdiko egunetan zehar eta, hala, esan daiteke, jaialdiaren emaitza biribila izan zela.


Willis Drummond + Tinnitus – Oarsoinua jaialdia 2020Kultura Kreaktiboa\nWillis Drummond + Tinnitus – Oarsoinua jaialdia 2020\nabendua 7 / 19:00\n« Baserritar jantziak-Erakusketa\nBaserritar jantziak-Erakusketa »\nBaionan 2006 urtean sortutako Rock taldea da.\nXan, Rafa (aurrez Skunk taldean aritutakoa) eta Felix elkartu ziren, berehala kide gehiago batu zitzaizkien. 2007an, beraiek ekoizturiko Anthology diskoa kaleratu zuten. 2009an, Bidehuts zigiluaren laguntzaz, disko berria kaleratu zuten, honen izena taldearena bezalaxe izanik Willis Drummond. 2010 urtean aurreneko zuzeneko diska atera zuten, Hondarribiako Psilocybenea aretoan grabatu eta izen hori eman ziotena. Hurrengo diskoa Instanteak izan zen.\n2012an A ala B diskoa atera zuten eta arrakasta handia izan zuen. Europan zehar 200 kontzertutik gora eman zituzten. Bira erraldoi honen ondoren etenaldi bat egitea erabaki zuten atseden hartzeko. 2015ean Herri Urratsen abestia egiteko elkartu ziren berriz eta 2016an Tabula Rasa diskoarekin itzuli ziren. Disko honetako hainbat abesti ezagunak egin ziren, “Athabasca” eta “Joan Ikustera” esate baterako.\n2018an zuzeneko bigarrena kaleratu zuten, Willis Drummond Live izenekoa, eta aurreko diskotako abestien bilduma izan zen. 2019an Zugzwang diskoa atera dute.\nBi Oiartzuarrek eta Lezotar batek osatutako taldea da Tinnitus. Apartheid punk-rock taldetik proiektu berri honetan sartu ziren 2012an. Mikel Perezek kitarra eta ahotsa jartzen ditu, Jon Brunek baxua eta koruak eta Jon Askasibarrek bateria. R&R!!!\nGRISES – OARSOINUA JAIALDIA 2020\nazaroa 28 / 19:00\nAMILAMIA Kontzertu Lirikoa\nabendua 3 / 19:30


Plonbide (Eztabaida | ekarpenak)(r)en berrikusketa, ordua: 16:56, 13 Azaroa 2007\n1. Objektuarekin zerikusia duten ikuspegiak: objektuaren transposizio didaktikoa, hizkuntzaren ikuspegi epistemologikoa, euskararen kalitatea, lehen hizkuntzaren kontzeptua/atzerriko hizkuntzaren kontzeptua eta giro-hizkuntzaren kontzeptua, ahozko hizkuntza eta idatzizkoa eta, azkenik, objektua eta hizkuntza didaktikaren berrikuntza.\n2. Irakasleari dagokionez, hauek aztertuko ditugu: irakaslearen formazioa aldaketa azkarren aurrean bere jarduerak egoera berriei egokitzeko, hizkuntzaren didaktikaren autonomia eta irakaslearen autonomia eta curriculuma.\n3. Ikasleari dagokionez, hauek aztertuko ditugu: ikaslearen ikuspegi dinamikoa, ikasle autonomoa, ikasleen aniztasunari erantzun beharra, testu-generoak eta ikasleak garatu behar dituen konpetentziak eta ikasleak erabiltzen dituen estrategiak.\n1. Hizkuntza-irakaskuntzaren testuinguruaren ezaugarri eraginkorrak identifikatu eta kontzeptualizatu. Horrelako analisiak, lehenengo eta behin, hezkuntza-sistemak dituen helburuak aztertzen ditu; eta, ondoren, helburu horiek ondorengo irakaskuntza-eremuotan aplikatzen dira, hurrenez hurren: programan, curriculumean, marko metodologikoan, irakaskuntza motan eta bitartekoetan eta, halaber, ebaluatzeko moduan. Azkenik, helburuen arabera zehaztuko da hezkuntza sistema osoa (zer irakasle, zer ikasle, zer kontratu didaktiko, etab.). Esandakoagatik, beraz, lehenengo puntu honetan, esku-hartze didaktiko baten baldintzak eta mugak zehazten dira.\n2. Hizkuntza-irakaskuntzen helburuak argitu, eta, zehazkiago esanda, hiru helburu-mota hauen artean bereizketa egin: "egiten jakin" edo praktikari dagozkion helburuak (esaterako, komunikazio-egoera bati egokitutako enuntziatuak ekoizteko gai izan), arau sozialei dagozkien helburuak (hizkuntzaren erregistroak eta bere egokitasun soziala) eta jakintzei propio dagozkien helburuak (kontzeptu edo nozioen ezagutza, bereziki nozio gramatikalena). Helburuak argitu ondoren, horiek lortzeko teoria zientifiko egokiena aukeratuko da maileguan.\n3. Transposizio beraren prozesua kontrolatu. Prozesu hau martxan jartzeko onartu behar da, hasteko, kanpoko jakintza-objektua aldatu egin behar dela eskola-programa batean integratu ahal izateko; horrek esan nahi du, batetik, jakintza-objektuok egokitu egin behar zaizkiola ikasleek (eta irakasleek) ustez duten mailari; eta bestetik, jakintza-objektuok antolatu egin behar direla diskurtso pedagogiko koherente eta homogeneoaren markoan (sekuentziatu egin behar dira curriculumean). Bronckart eta Plazaolarentzat (1996) hezkuntza-jarduera konfiguratzen duten "testu pedagogikoek" irakaskuntzarako eginiko eraikuntzak izan behar dute, eta ez jatorrizko testu zientifikoen kalko soilak.\nTransposizio didaktikoa ebaluatzeko hona hemen Garcia-Debanc-ek (1998, 147.or.) eskaintzen diguna: transposizio didaktikoaren lehen maila aztertzeko –erreferentziazko teoriak eta irakasteko edukien arteko ezberdintasunak ikusteko– honako hiru alderdietan erreparatzea proposatzen du: Irakaskuntza-programen edukien zerrendetan. Testu-liburuetako aurkibidean zehazten diren edukietan. Horien arabera dakigu zeintzuk diren autoreak lehenesten edo baztertzen dituen edukiak. Testu-liburuen kapituluetan irakasgai moduan martxan jartzen diren edukietan.


(«Euroa» orritik birbideratua)\nEurogunea: Alemania, Austria, Belgika, Zipre, Eslovenia, Eslovakia, Espainia, Estonia, Finlandia, Frantzia, Grezia, Irlanda, Italia, Malta, Luxenburgo, Herbehereak eta Portugal.\n1, 2, 5, 10, 20, 50 cent eta 1€, 2€\n1 EUR = 1.58474 USD\nEuroa duten estatuen guneari "Eurogunea" deritzo, hau da, Alemania, Austria, Belgika, Eslovakia, Eslovenia, Espainia, Finlandia, Frantzia, Grezia, Irlanda, Italia, Malta, Luxenburgo, Herbehereak, Portugal eta Zipre osatzen duten eremua.\nTxelin austriar (ATS)\nBelgikar libera (BEF)\nMarko alemaniar (DEM)\nEspainiar pezeta (ESP)\nMarko finlandiar (FIM)\nFrantziar libera (FRF)\nIrlandar libra (IEP)\nItaliar lira (ITL)\nLuxenburgotar libera (LUF)\nHerbeheretar florina (NLG)\nEzkutu portugaldar (PTE)\nGreziar drakma (GRD)\nTolar esloveniar (SIT)\nEslovakiar koroa (SKK)\nDibisa hasi zen ofizialez 1999ko urtarrilaren 1ean, hamaika herrialdeen artean, euro-gunea: Alemania, Austria, Belgika, Espainia, Finlandia, Frantzia, Irlanda, Italia, Luxenburg, Herbehereak eta Portugal. 2001eko urtarrilaren 1an Grezia erantsi zen euro-gunera eta 2007ko data berean, Eslovenia. Hala ere, txanponak eta billeteak egiteko denbora behar zen eta lehen txanponak bizi ziren bere herrietan, bere kotizazio galdutaz, ordaintzeko modura 2002ko urtarrilaren 1era, eurokoak aldatu zirenean. Euro eta lehengo dirua elkarrekin bizi izan ziren hilabete batzuk, hau askenen bizitza amaitu arte.\nDanimarka, Erresuma Batua, Errumania, Bulgaria, Polonia eta Suediak ez dute euroa onartu oraindik.\n2004.eko maiatzean EBean sartu ziren Estatu berriak ez dute oraindik euroa onartu, baina beharreko baldintza ekonomikoak betetzeko asmoa dute, eta aurten urte batuzetarako bere sarrera euro-gunean espero da.\nHerri batzuetan 1 cent eta 2 cent txanponak kendu nahi dituzte, zeren eta bere egin-prezioa bere balio-prezioa baina handiagoa da. Susmatu duen irtenbidea: prezioak ez aldatzea baina ordaintzeko unean, prezioak biribiltzea.\n2011ko urtarrilaren 1ean Estoniak ere txanpon ofizialtzat hartu zuen.\n"http://eu.wikipedia.org/w/index.php?title=Euro&oldid=3778190"(e)tik eskuratuta\tKategoria: EuroaEzkutuko kategoriak: De.wikipedian nabarmendutako artikuluakKo.wikipedian nabarmendutako artikuluak\tNabigazio menua\nOrrialdearen azken aldaketa: 17:57, 31 martxoa 2013.


Berbatxangoaren kronika: latsarriak, malakateak eta urtegia – Egizu elkartea\nBerbatxangoaren kronika: latsarriak, malakateak eta urtegia\nEguraldi txarra iragarri baziguten ere, 25 bat berbalagun abenturara joan ginen, ezezagunaren bila: zeintzuk izan ziren lehenengo ur-azpiegiturak? Uraren partzuergoak dauzkan tutu zaharrak? Erabili gabe dauzkan garabiak eta makinak? Izenburu kriptikoa zen, baina latsarri bat eta malakate bat agertzen ziren karteletan.\nLehenengo ustekabea izan zen, eguraldi oso ona izateaz gain, ikustea Tartangako latsarria oso umila eta sinplea izan arren, bere barruan hamaika datu daudela: zertarako egin zen, zein testuingurutan, zer den higienismoa (jan baino lehen eskuak garbitzea baino gehiago omen da), langileen bizimodu latzak, kolera, etxe merkeak, emakumeen bizimoduak… Hori dena eta gehiago hiru horma eta lau ur-putzu artean. Berbotseko lagunek esan ziguten agian Udalak, gau hartan bertan, margotu eta garbitu zuela latsarria), beraz, egoera onean zegoen, zoriondu behar da Udala, gutxirekin emaitza itzela lortu du eta. Inork ez zuen esan, baina uraren zurrumurruak ere beste leku eta data batzuetara eramaten gintuen.\nEguzkia erregea zen, pronostikoaren kontra, eta Getxoko malakatea bisitatu genuen. Hau Udalak ez zuen margotu (agian ez zekien joango ginela). Hemengo azalpenak teknologikoagoak ziren, Elorrietako ponpa-etxea, tutuak, tunelak… hainbeste tramankulu daude etxetxo horien azpian? Hainbeste kilometro? Paseotxo bat egin genuen, beste malakate bat ikusteko, xumeagoa eta Bilboko armarririk gabe. Espainiako lehen saneamendu modernoa, Bilbainada izan eta Getxon egon, hori da hori.\nAginduta zegoen bezala, hamaiketako bat banatu ziguten, hamaiketako beganoa, non dago urdaiazpikoa? Non tortillak? Non txistorra? Non txakolina? En fin, bazkaltzera ez ginen joan. Amaitzeko, Plentziara hurbildu ginen. Hango mendiko puntan urtegi zahar bat dago, estilo berekoa eta testuinguru berekoa, utzita eta ezkutatua. Pena da.\nGure gidariak ondo azaldu zigunez, hori dena ondarea da, eta guk ikusi ez arren, horren atzean lan asko eta aldaketa sozial zein teknologiko ugari dago. Txorrota zabaldu ondoren ura besterik ez dago gaur egun, baina belaunaldi askoren lana eta historia dago txorrotaren atzean. Ondo ulertuta mezua. Gezurra dirudi: gure inguruko gauza arruntenen atzean zenbat informazio interesgarri ez dugun ezagutzen.\nOso eguraldi ona, azalpen onak, jende ona eta ikasitakoa ere ona. Biribila. Hobe liteke?. Ematen du baietz, Sopelako Aitxuko lagunek esan baitzuten hurrengoa errotari buruzkoa izango dela, eta talo–tailerra (eta jana) edo halakoa egongo dela; beraz, berbatxango kulinarioa ere bai, agian jabugo, txakolina eta txistorra hor egongo dira. Zaila du Berbotsek maiatzean hobetzeko.\nArmando Llamosas (Irakurri bere blogean publikatutakoa)\nBeheko argazkiak: Mikel Begoña Aitxu!-ko kidearenak\nrozio2012-03-22T15:41:37+01:002012-03-22|agenda, berbalagunok, berbatxangoa, egizu, hitzaldiak, irteerak, kultur jarduerak, kultura|0 Comments


KODIGO NORTE - ABUELA RANA\nHome » »Unlabelled » KODIGO NORTE\nMostrando las entradas más recientes con la etiqueta reggae Mostrar las entradas más antiguas\nEGIN Bat, bi, hiru... hamar!!\nen 11:15 Publicado por MozkorMozkorrak | 2 comentarios\nEgin egunkariak 1987an kaleratutako euskal taldeen bilduma.\nJEITSI - DOWNLOAD - DESCARGA\nRevolutionary Brothers - Musical Warrior\nen 15:53 Publicado por MozkorMozkorrak | 0 comentarios\nMUSIKAL WARRIORS diskaren interneteko difusioa Bartzelonako Reggae Webaren bitartez egiten ari gara: Bcn-reggaetown, dohainik jeisteko!\n2008. urtean Bartzelona Reggae Town-ek bere webaren bidez gure lehen lana Are You Reggae?! zabaltzeko aukera eskeini zigun. Honi esker, zabalkunde handia izan du gure musikak eta kritika onak jaso ditugu, penintsula osoan, baina bereziki katalunia aldean. Hori dela eta, bide bera jarraitzea pentsatu dugu, gure "basque sound" estiloa Euskal Herriko mugetatik at hedatzeko.\nMusikal Warriors 2010. urteko maitzan aurkeztu genuen gure hirian, Donostian, eta urte berriarekin doan elkarbanatzea da gure nahia web handi honen bitartez; Bcn-reggaetown reggae musika eta jamaikar kulturari erabat lotuta dagoen internet atea!\nLINK-A, ALBISTEARENA ETA DOHAINEKO DESKARGA\nZUZENEKO DESKARGAREN LINKA\nen 00:23 Publicado por MozkorMozkorrak | 0 comentarios\nEastern Standar Time taldea Washington DCn sortu zen, jazz eta musika jamaikarreko artista hoberenetarikoak biltzen zituen taldea osatzeko asmoarekin. Ska eta jazz nahasketak ematen duen musika apartari reaggearen ikutu lasaiek tabernan, lokalean edo etxean patxadan entzuteko taldea bihurtzen dute\nJEITSI - DOWNLOAD - DESCARGA Arrivals and Departurtes (2004)\nNico Royale- Singa-\nen 17:06 Publicado por MozkorMozkorrak | 0 comentarios\nKodigo Norte 2004. urtean Gasteizen sortutako rap musika taldea da. Nagusiki gaztelaniaz abesten dute. DJ Loro, Gorka, Markés eta Sok kideek osatzen dute taldea. Gorkak, gainera, reggae zertzeladak ematen dizkio abestiei.\nKodigo Norte taldea 2004. urtean jaio zen DJ Loro disko jartzailea eta Gorka, Markés eta Sok MCen eskutik, guztiak aurretik Gasteiz aldeko beste taldeetan izandakoak.\n2004ko irailean Kodigo Nortek bere lehendabiziko emanaldia egin zuen. 2005ean Markések Un paseo por mi mente lana aurkeztu zuen eta ezagutzera eman zen, Hip Hop Nation aldizkariko 68. alean edota El Diablok editatutako MP3RAP vol 2 bilduman.\nUrte berean, taldea Euskal Herriko hainbat txokotan kontzertuak ematen hasi zen. 2006ko martxoan Kodigo Norte izeneko lehendabiziko diskoa argitaratu zuten. Lanak oso harrera ona izan zuen entzuleen artean eta Arabako Maketen Musikalen Lehiaketa irabazi zuten. Horrez gain, Euskal Herritik kanpoko hainbat lekutan kontzertuak ematen hasi ziren.\n2007ko martxoan Kodigo Nortek Gasteizko Sonora Estudioetan grabatutako, nahastutako eta masterizatutako Iceberg EP lana kaleratu zuen Kodigo Nortek.\n2009an Markesek bere street album berria atera zuen, "Independencia", hain zuzen ere, Sok, Afro eta beste hainbat artistekin batera.\nHemen dituzue talde honen pare abt diska, baina beraien diskografia osoa, beraien orrialdetik bertatik jeitxi dezakezua : http://www.kodigonorte.com/discografia.html\nJETSI - DOWNLOAD - DESCARGA Kodigo norte\nJETSI - DOWNLOAD - DESCARGA Iceberg\nPublicadas por Abuela Rana, Staff a la/s 15:30


Lekeitioko Udala - Lekeitioko Udala %70eko birziklapen tasa lortzearen alde\nLekeitioko Udala %70eko birziklapen tasa lortzearen alde\nLekeitioko Birziklapen tasa %29koa da.\nHondakinen Bilketa Zerbitzua Urbasa enpresaren bitartez eskaintzen da, baina kontratatua 2013ko abenduaren 31n bukatzen da.\nLekeitioko Udalak uste du, hondakinak kudeatzeko sistema konkretu bat ezartzea baino, ahal den eta birziklapen tasarik altuena lortzea dela garrantzitsuago. Horregatik %70eko birziklapen tasa lortzearen aldeko apustua egin du.\nMateria organikoa da hondakin guztien %40; eta ondorioz, birziklapen tasa altuak lortu nahi badira, nahitaez zatiki hori bereizita jaso behar da.\nLekeitioko Udalak, eskualdeko beste herri batzuen antzera, mankomunatuta du hondakinen bilketa zerbitzua. Zerbitzu hori Urbasa enpresaren bitartez eskaintzen da, baina kontratatua 2013ko abenduaren 31n bukatzen da.\nBestalde, Lekeitioko birziklapen tasa %29koa da eta ez da ia aldatu azken 10 urteetan. Horrek esan nahi du Lekeition sortzen dugun hondakinen %71 Zabalgarbiko erraustegira eramaten dugula.\nBi aspektu hauek kontutan izanik, hondakinen bilketa zerbitzua mankomunatuta dugun herriok konturatu gara sistemaz aldatzeko ordua iritsi dela eta horretarako lanean jarri gara. Spora enpresa kontratatu zen, lan hori teknikoki egiten laguntzeko. Enpresak gaur egungo egoeraren diagnostikoa egin du, eta kudeaketa eredu berriak proposatu. Orain udalerriei dagokie erabakia hartzea. Pasa den hile bukaeran eta oraingoaren hasieran herri batzarretara deitu dira herritarrak diagnostikoa konpartitzeko eta beren pertzepzioak jasotzeko. Jasotako ekarpenak baliagarriak izan diren arren, parte hartzaile kopurua nahi baino baxuagoa izan da. Dena dela, bertan jasotako ekarpenak kontutan izan dira, Ingurumen batzordekoekin batera.\nLekeitioko Udalaren planteamendua ondorengoa da. Alde batetik garrantzitsuagoa dela, hondakinak kudeatzeko sistema konkretu bat ezartzea baino, ahal den eta birziklapen tasarik altuena lortzea. Horregatik %70eko birziklapen tasa lortzearen aldeko apustua egin dugu, lekeitiarrok hori lortzeko gai garela uste baitugu. Bestetik, hondakin guztien %40 materia organikoa da; eta ondorioz, birziklapen tasa altuak lortu nahi badira, nahitaez zatiki hori bereizita jaso behar da.\nAurreko puntuak argi izanda, Lekeitiorako egokiena den sistema definitzen saiatu gara, herriko ezaugarriak kontutan izanda. Proposatutako sistema jarraipendun edukiontziena da. Oraindik aspektu tekniko batzuk zehaztu gabe dauden arren, guztion artean eztabaidatu beharko direnak, materia organikoa eta errefusatzekoa jasoko dituzten edukiontziak txartel eta txip bidez zabaltzea aurreikusten da (gainontzekoak gaur egun dauden bezala mantenduko dira). Bertara botako diren poltsak barra kode baten bidez identifikatuta egongo dira. Horrek hondakinen jarraipena egitea ahalbidetuko du, egiten diren akatsak zuzendu eta guztion artean birziklapen tasa egokiak lortu.\nBaina, udalaren helburua erraustegira doan zabor kopurua ahalik eta txikiena izatea denez gero, ez gara kudeaketa sistema aldatzera bakarrik mugatuko, hondakinak murrizteko neurriak ere hartuko ditugu eta auzo- eta auto-konposta bultzatuko dira.


Opor garairako kutxa bete euskarazko jolasekin – Guraso.eus\n2020-04-10\tIñaki Eizmendi\tIruzkinik ez\nEtxealdiarekin batera iritsi den opor garai honetan seme-alabekin euskaraz jolasteko eta euskarazko bizipenen kutxa osatzen hasteko proposamen batzuk aurkezten dizkizuegu.\n1go eguna: KUTXA PRESTATU\nZer egingo dugu?Etxean izan dezakegun materialarekin kutxa poli bat prestatu elkarrekin (seme-alaba eta gurasook).\nOporretako kutxa zertarakoden azaltzeko une egokia izan daiteke\nKutxaren helburua euskararekin eta euskaraz jolasteko erabiliko dugula esateko momentua izan daiteke. Euskara asko ez dakiten gurasoek gainera seme-alabei laguntza eskatzeko baliatu dezakete momentua. Umeei irakastea asko gustatzen zaie eta ziur lagundu nahi digutela!\n2. eguna: LINTERNAREN JOLASA\nLinterna bat eskutan etxeko gela bat ilunpetan jarriko dugu.\nAldaera 1: Linterna eskutan hartuko du batek eta nahi duen objektua argiztatuko du:\n-Hori baloia da\nAldaera 2: Linterna eskutan hartuko du batek eta besteak honela galdetuko dio:\n-Leihoa hor dago (linternarekin argiztatuz)\nJOLASTU ostean linterna kutxan sartu. GOMENDIOA: Euskara asko ez dakiten gurasoek gelan aurkituko dituzten objektuak ikasi edo “txuletatxo”bat prestatzea komenigarria da.\n3. eguna: EGIN ESATEN DUDANA!\nUmea(k) eta heldua(k) parez pare jarriko dira. Jolasa errazagou lertzeko nagusia hasiko da jolasten eta hau da esan behar duena: “egin esaten dudana, ukitu: belauna!” Parean dagoenak/daudenek belauna ukitu beharko du baina esaldia esan duenak gorputzeko beste edozein parte ukituko du. Hor dago zailtasuna eta dibertigarri egiteko gakoa. Zenbait aldiz egingo du batek eta ondoren beste baten txanda izango da.\nJOLASTU ostean gorputzeko atalak adierazteko iruditxo bat marraztu eta kutxan sartuko dugu.\nGOMENDIOA: Euskara asko ez dakiten helduek gorputzeko atalak ikasi edo txuleta bat eskutan izatea egokia izan daiteke\n4. eguna: ITSU-LAGUNTZAILEA\nJolasaren helburua aginduak emanaz erronka lortzea izango da.\nZein da erronka? Erronka begiak estalita eta bestearen laguntzaz ezkutatutako 5 objektu aurkitzea izango da. Etxeko 5 objektu aukeratu eta batek objektuak etxetik zehar sakabanatuko ditu, ez dira ezkutatu behar, hartzeko moduko lekuetan ipini behar dira.Ondoren objektuak ezkutatu ez dituztenek zapi batekin begiak estaliko dituzte eta ilaran jarriko dira. Objektuak ezkutatu dituenak aginduak emanaz objektuak hartzera eramango ditu besteak: aurrera, geldi, hiru pauso ezkerretara…Aginduak ematen dituenak ezin du inor ukitu. Bi pertsona edo gehiagok jolastu dezakete. Bi baino gehiago badira aginduak batek emango ditu eta besteek begiak tapaturik trena eginez (bata bestearenatzean) mugituko dira.\nJOLASTU ostean zapia sartuko dugu kutxan.\nGOMENDIOA: Euskara asko ez dakiten helduek instrukzio batzuk ikastea komeni da: aurrera, atzera, eskumara, geldi…Biren artean ere jolastu daiteke, batek ezkutatu eta besteakaginduak eman\n5. eguna: IMINTZIOKA\nAurpegi keinuak egingo ditugu, aurpegiekin imintzioak egin eta sentimenduekin lotu behar dugu. Zer moduz zaude? Triste zaude? Pozik zaude? Haserre zaude? Nekatuta zaude? Guk jartzen dugun aurpegia asmatu behar du edo berak jarri eta guk asmatu.\nJOLASTU ostean emotikono baten irudia margotu eta kutxan sartuko dugu GOMENDIOA: Euskara asko ez dakiten helduek sentimendu batzuk nola esaten diren ikasi behar dituzte: triste, pozik, nekatuta…\n6. eguna: NON EZKUTATU DUZU?Asmatu!\nEtxeko gela batean objektu txiki bat ezkutatuko du batek eta besteek aurkitu. Objetuak ezkutatu dituenak pistak emango dizkio besteari. -Non ezkutatu duzu?\n-Hemendik ondo noa?\nJOLASTU ostean ezkutatzeko erabili dugun objektuak sartuko dugu kutxan.\nGOMENDIOA: euskara asko ez dakiten gurasoek hitz batzuk aurretik ikastea komeni da: hotz, bero, epel, erretzen….\n7. eguna: EZ DAKIT NOR NAIZEN!\nAnimalia desberdinen irudiak behar ditugu jolas honetarako. Margotu, beste jolas batetik hartu, … poltsa txiki batean sartuko ditugu. Poltsatik animalia baten irudiahartu eta kopetan ipiniko dugu zer den ikusi gabe. Galderak eginaz nor garen asmatzeko unea da\n.TXIKITXOEKIN JOLASTEKO ALDAERA:\n-Ez dakit nor naizen. Lagunduko didazu?\n-Ez, ez zara elefantea.\n-Bai!! Katua zara.\nOrain nire txanda.\nNAGUSIEKIN JOLASTEKO ALDAERA:\n-Ez dakit nor naizen.\n-Non bizi naiz?\n-Basoan bizi zara.\n-Ta zenbat hanka ditut\n-Lau hanka dituzu…\nJOLASTU ostean animalien irudiekinbete dugu poltsatxoa kutxan sartu. GOMENDIOA: Euskara asko ez dakiten gurasoek erabiliko diren animalien izenak ikasi eta jolasteko elkarrizketa ikastea komeni da. Nagusiekin jolasteko aldaeran momentu batzuetan euskaraz nola esaten den ez badakigu ez kezkatu. Esan gazteleraz baina haurrak euskaraz esan dezala, ez badiozu ulertzen lehenengo euskaraz esateko eta gero gazteleraz laguntzeko eskatu.\n8. egunetik aurrera: KUTXAKO JOLASEKIN JOLASTERA!\nGaur zein tokatuko zaigu?\nKutxatik begiak itxita zerbait atera eta hori izango da egunerako jolasa!\nIruzkinik ez "Opor garairako kutxa bete euskarazko jolasekin"


Donostiako Zubieta kalean beste zulo bat agertu da 2020ko azaroaren 17an\nZulo bat agertu da Donostia erdigunean, Metroaren obren ondoan\nDonostiako Zubieta kalean, Londres hotelaren parean eta Topoaren lanen ondoan, beste zulo bat —bi metroko diametroduna— agertu da gaur goizean.\nEneko Goia Donostiako alkateak prentsaurrekoan azaldu duenez, Donostialdeko Metroaren langileek eurek topatu dute zuloa eta jakinaren gainean jarri dute Udala, 08:00ak aldera. Udal teknikariak berehala joan dira Zubieta kalera, "zer gertatzen ari zen aztertzera eta hartu beharreko neurriak hartzera".\nGoiaren esanetan, Euskal Trenbide Sareak (ETS) egingo du txostena, "egoera honetan eskatu ahal diren xehetasun guztiekin". Aurreratu ahal izan duenez, "ekaineko gertakariaren beste adierazpen bat da, eta zuhurtzia guztiarekin diot hori".\nIldo horretan, Donostiako alkateak "neurri eta berme guztiak" eskatu dizkie Donostialdeko Metroa egiten ari diren enpresei, "donostiar guztiak lasai egoteko, eta segurtasuna % 100koa izateko".\nZubieta kaleko bizilagunei, bestalde, "lasai" egoteko esan die Goiak. "Etxebizitza horiek uneoro monitorizatzen ari gara. Une honetan ez dute beldurrik eduki behar. Esan didate etxebizitzak ondo daudela", erantsi du.\nZuloa agertu eta berehala itxi dute Zubieta kalea, eta ibilgailuak ezin dira bertatik pasatu. Horren ildoan, DBusek jakinarazi du kale horretatik igarotzen diren linea guztietan aldaketak egingo dituztela:\n¿ 5, 16, 18, 25, 33, 40 eta 45 lineak.\n¿ Gaurtik aurrera eta besterik jakinarazi arte\n¿ Zubieta kalean lanak direla eta, Zubieta 14 geltokia Arrasate eta Manterola kaleen arteko izkinara lekualdatzen da.\n¿ https://t.co/dR1cU7gWa9@DonostiakoUdala pic.twitter.com/hxa97oWxKU\n— DBUS (@dbusdonostia) November 17, 2020\nEkainean beste zulo bat\nEkainaren 5ean 20 metro kubikoko zuloa agertu zen kale berean, Mirakontxa-Easo tartean egindako lanen ondorioz. Orduko hartan, hiru eraikin jendez hustu behar izan zituzten. Gainera, gerora jakin denez, tarte horretan izandako arazoak konpontzeak 53,2 milioiko gainkostua ekarriko du. Horrenbestez, Donostialdeko Metroa ez da iragarri zuten urtean (2022) martxan egongo, eta 2024ko bigarren seihilekoan inauguratuko dute.\nETSk aurrekoarekin lotu du\nErnesto Martinez de Cabredo Euskal Trenbide Sarearen (ETS) zuzendariak esan du gaurko zuloa aurrekoarekin "egon daitekeela" lotuta, ekainaren 5ekoari erreferentzia eginez.\nETSk gogorarazi duenez, gaur egun, Zubieta kaletik gertuen dauden lanak geldirik daude ekainetik, baina kontrako noranzkoan Easoko geltokia eraikitzeko sarbideko lanak egiten ari dira, Xabier Zubiri plazan hain zuzen ere.\n"Zain asko dituen arroka bat da, ur asko sortzen duena, eta ur horrek batzuetan hondarra mugitzen du", zehaztu du.\n"Morteroarekin ari gara eremua egonkortzen egoera kontrolatzeko", gaineratu du ETSren arduradunak, eta argitu du ekainaren 5ean "hondarra mugitu" zela eta horrek "eragina izan dezakeela etorkizunean", "ikusi" den moduan, baina arazo horiek "neutralizatzen" ari omen dira.\nMartinez de Cabredoren esanetan, inguruko eraikinak "etengabe" ari dira gainbegiratzen eta "mugimendu guztiak kontrolatzen ditugu, zimenduengan eragina izan dezakeen oro, eta oraingoz ez dago kalterik".\nEH Bildu, Podemos, LAB eta Satorralaiak lanak gelditzea eskatu dute\nDonostiako Udaleko EH Bilduren eta Podemosen udal-taldeek, LAB sindikatuak eta Satorralaia plataformak Donostialdeko Metroaren lanak gelditzea eskatu dute.\nEH Bilduk Goia kritikatu du, "ingurua segurua zela" defendatu ostean, ez duelako "inolako ardurarik beregain hartu", ETSk, Eusko Jaurlaritzak eta Iñaki Arriola Garraio kontseilariak bezalaxe.\nAitzole Araneta Podemosen eledunak lanetan "pauso gehiago ez emateko" deia egin du, premiazko auditoria bat egin eta "lardaskeria argitzen" den arte.\nLAB sindikatuak esan du metroaren lanak "arriskutsu bihurtu direla langileen segurtasunerako, eta azpimarratu du azkeneko zuloak agerian uzten duela "tunelaren eremua egonkortzeko gaitasun eza".\nSatorralaia azpiegituraren aurkako plataformak adierazi du arazoek agerian utzi dutela proiektua "hiri lurzorua eta Amara auzoa ezegonkortzeak duen arriskuak kontuan izan gabe" egin dutela.


Txina Stone marmol tamaina bizitza hiru biluzik grazia estatua salmenta fabrika eta fabrikatzaile | Atisan Lanak\n1. hitz gakoa: Hiru graziak estatua\n2. gako-hitza: Hiru grazia estatua tamaina naturalean\nETIKETA: The Three Graces The Three Graces Garden Statue The Three Graces Marble Sculptures Life Size The Three Graces Statue Ospetsua The Three Graces Statue Arte Eskulturak The Three Graces Statue\nMarmola, harria, granitoa, travertinoa, hareharria edo zure beharren arabera\nilunabarreko marmol gorria, hunan marmol zuria, granito berdea eta abar edo pertsonalizatuak\nTamaina naturalean edo zure eskakizun gisa\nEskultura txikiak 30 egunetan normalean. Eskultura erraldoiek denbora gehiago beharko dute.\nZure diseinuaren arabera pertsonaliza daiteke.\nAnimalien irudien eskultura, erlijio eskultura, Budaren estatua, harrizko erliebea, harrizko bustoa, lehoiaren egoera, harrizko elefantearen egoera eta harrizko animalien tailuak. Harrizko iturriaren bola, harrizko loreontzia, linternen serieko eskultura, harrizko harraska, mahai eta aulkia landuak, harrizko taila, marmolezko taila eta abar.\ndekorazioa, kanpoko eta barruko, lorategia, plaza, artisautza, parkea\nMarmolezko estatua, marmolezko bustoaren estatua, andre marmolaren estatua, solider estatua, gizakiaren estatua, tamaina naturaleko estatua, angelu estatua, eskultura erlijiosoa, mariar estatua, Jesus estatua, Buda estatua, guanyin estatua, lehoiaren eskultura, zaldi eskultura, elefantearen estatua eman ditzakegu , arranoaren estatua, marmolezko loreontziaren loreontzia, marmolezko bankua, marmolezko mahaia, marmolezko begiratokia, marmolezko iturria, bola iturria, fengshui iturria, marmolezko zutabea eta zutabea, marmolezko tximinia, tximinia elektrikoa, lorategiko estatua, kanpoko estatua, barruko etxeko dekorazio eskultura, estatua abstraktua, altzairu herdoilgaitzezko eskultura eta abar\nHiru Edertasun Jainkoei buruz\nHiru graziak marmolezko estatua dekorazio neoklasikoa da, hiru karitate mitologiko, Zeusen alabak - estatua grabatu batzuetan identifikatuta, ezkerretik eskuinera, Euphrosyne, Aglaea eta Thalia - gaztetasuna / edertasuna irudikatzen zutela (Thalia) ), goxotasuna (Euphrosyne) eta dotorezia (Aglaea).\nHiru grazien estatuaren xehetasunak\nHiru graziak estatua elkarri eusten dioten hiru neska zoragarri dira. Eskulturak zintaz erabiltzen du piezaren pribatutasuna estaltzeko, lerro leuna eta leuna da, neskaren azalaren ehundura samurra islatzen du. Eskultura hau ahaztezina da eta mundu mailako eskultura da. Gure grabatu maisu profesionalak Hiru Grazien estatua ezin hobeto erreplika lezake zure lorategi klasikoa apaintzeko.\nMarmolezko eskultura klasikoaren aplikazioa\nImajina ezazu zeinen zirraragarria izango litzatekeen hiru grazia marmolezko eskultura ospetsu hau zure egongelan edo lorategian jartzea. Marmol naturala erabiltzen dugu eta gure eskultore maisuek eskuz landutakoak dira. Harriari bizitza ematen diotenak dira. Hiru graziak marmolezko eskultura landutako gorputz-adarrak naturalak dira eta larruazaleko tolestura sotilak ere biziak dira. Marmolezko eskulturako artelan oso delikatua oso egokia da apaingarri edo opari gisa.\nEskarmentu handiko fabrika\n40 urte baino gehiagoko historia duen marmolezko eskultura fabrika gara. Tailaketa maisu profesionalak ditugu, zure eskakizunen arabera antzinako eskulturak primeran berreskura ditzaketenak, eta tamaina eskakizunen arabera pertsonaliza daiteke. Marmolezko beste eskultura mota batzuk ere baditugu aukeran, behar izanez gero, jarri gurekin harremanetan.\nG: Wkapela da estimatutako entrega epea?\nA: Barruan 30 egunen buruan lortzening behera-ordainketa.\nG: Which ordainketa epeaOnar daitezke?\nA:1.By T / T. % 30 da gordailua eta% 70 da ordainduta ekoizpena onartzerakoan.\n2.By L / C. Izan behar du bistan aitortutako bankuarekin.\n3.Western Union edo Paypal laginaren kostua lortzeko.\nG: Zer da tkalitatea du bermea?\nA: 1.Marmolezko arteak bi estandar betetzen ditu.\na) ASTM C503-05 eta ASTM C1526-03 erabiltzen dira marmol naturala de Harrobia.\nb) Senior artisauena kalitatea estandarra edo bezeroena eskaera.\n2.Brontzezko edo altzairu herdoilgaitzezko arteak bi estandar betetzen ditu.\na) Fabrikatzailearen materialen analisirako txostenaren arabera.\nb)Senior artisauena kalitatea estandarra edo bezeroena eskaera.\n3.Kalitatea kudeatzeko sistema zorrotza eta profesionala daiteke onartu hirugarren bat'Ikuskapena, SGS edo abar.\nG: Wkapela da garraio kostua?\nA: 1. Itsas garraiorako edo garraiatzailearen aireko hegaldirako kostu egokia.\n2. Onartu DDU zerbitzua arrazoizko kostuarekin.\nAurreko: Kalitate Oneko Iturria - Harrizko ur natural apaingarri modernoa kanpoko lorategiko iturria - Atisan Works\nHurrengoa: Kalitate Oneko Iturria - Kanpoko harrizko dekorazio modernoko ur iturria etxerako - Atisan Works\nDekorazio marmolezko zutabe biribilak eta zutabeak ...\nAltzairu herdoilgaitzezko metalezko bizitza osoko eskultura modernoa ...\nMorden luxuzko marmol naturala dekoratzeko etxea ...\nLanbide dekorazio pertsonalizatua harrizko pilula erromatarra ...\nkanpoko lorategia barruko dekorazio erretxina wat atomizatzeko ...\nZoo dekorazio estatua metal galdaketa C tamaina naturalean ...


2005-11-15 Errieta unibertsala | Igor Estankona\n“Libreta horiko poemak” eta “Gauza txikien liburua”ren ondoren, hirugarrenez ebatzi du Aristik gehiengo zabalari hitz egitea, eta munduari kargu hartzea, gehienez orrialde bi hartzen dituzten apunte laburren bitartez. “Note book”ekin beste behin kausitu dugu Aristi garden bat, soila, ausarta. Baina soiltasun horrek beharleku gogor bat gordetzen du: mezuaren eraikuntza zehatza, paralelismo bat edo beste apur bat lehenago garatutako ideia koxka bat estutzeko… Errepikapen sentipen atsegin bat ematen dio horrek guztiak liburuari, ia-ia gaixotia, ia obsesiboa.\nGiza saminaren inguruko liburua da “Note book” batzuetan, baina beste batzuetan alde batera uzten ditu auhenak mundu desberdinak bata bestearen ispiluaren aurrean ezartzeko, lehen mundua hirugarrenarekiko, aberatsak pobreekiko, boteretsuak ahulekiko. Eta hori den hori konfesio mingarriekin nahasten da, idazleak berak barrenak azaltzen dizkigunean. Eta inoiz budismo Zenean hondoratzen da kritika, salto eginez hizketaldi arruntetik metafisikara.\nPlazer laburra batzuetan, aurpegian emandako ukabilkada beste batzuetan.\nBaina egin al zezakeen Aristik bidaia literario arriskutsu hau kontzientzia artistikorik barik? Ezertaz konbentzitu ezik ere, Aristiren idazkera boretsuak dena ondo ez doala ikusarazteko gaitasuna dauka. Horregatik uste dut Urrestillakoa ez dela idazle sozialaren paper soila hartzen ari —ez die zapalduei idazten—, eta bestalde ez da idazkera antisozial edo norbere baitan bildua. Ezpata eta pareta, hori da irakurleari uzten dion tartea. Literatura sozialean zokoratuenganako maitasuna eta gizakiarekiko onberatasuna balore absolututzat gorde behar diren bitartean, Aristiren “galeraren literatura” honetan zulo beltz erraldoi batek irensten ditu ñabardurak. Gizaki bizi eta era berean mortalaren arazoak bereiztu barik aurkezten dizkigu, barneratuz bezala zoriona —salbazioa— keinurik txikienean egon daitekeela. Aristik kantatzen du jendarte posmodernoaren kontra, eta horregatik durundu eroangaitz bat sentitzen dugu batzuetan, posmodernook ere badugulako ama. Durundu gogaikarri eta erakargarria era berean, barruntatzen dugunean Aristik arrazoi duela, leun bortxatzen gaituztela egunero.


Letrak hizketan | Eguneko gaiak | GARA Euskal Herriko egunkaria\nEGUNEKO GAIAK | SORMEN EZKUTUKOAK\nBernardo ATXAGA Eguneratua:\nAhulak berekin du ahulgarria, eta hor non, 2019 urte honen beraren bukaeran, nekatuen nengoen sasoian, Violante hurbildu zitzaidan testu baten eske. Ez zuen soneto bat nahi, Lope de Vegari bisita egin zion garaian bezala, baizik eta “Etxeak eta hilobiak” nobelaren inguruko sormen kontuak azaltzea 7.200 karakteretan. Nola bete enkargua? Nekeari kezka gehitu zitzaion. Izan ere, ez al da merkeko kontua, edo harrokeria bestela, nork bere obraren nondik norakoak Goierrira eta Beterrira –urbi et orbi, alegia– zabaltzea?\nKezkak estutu egiten zidan bihotza, nekeak berriz moteldu, eta ohera joan nintzen. Galde egin nion Burkoari:\n—Zer egin dezaket, lagun?\n—Hoberena duzu mahai-inguru bat antolatzea —erantzun zidan berak –. Deitu alfabetoko letra guztiei eta hasi haiei galdezka. Nahi izanez gero, nik neuk zuzendu dezaket hizketaldia.\n—Asko estimatuko nizuke. Baina zalantza dut. Benetakoa da zure proposamena, ala ametsetan ari naiz?\n—Zer axola dio horrek? Burkoak ez gara ametsen beldur. Beraz, zer? Deituko diet letrei?\nBaiezkoa egin nion buruarekin, eta miraria!… Istant baten ondoren hantxe zeuden letra guztiak oheko tapakiaren gainean zirkuluan kokatuta; cromlech bat osatuz, beste modu batera esanda. Burkoak A letra seinalatu zuen.\n—Zein izan zen “Etxeak eta hilobiak” nobelaren abiapuntua? Azaldu, arren.\nErantzuna, ordea, ez zen etorri lehen letratik, baizik oheko cromlecharen erdialdeko beste batetik.\n—M naiz, eta niri dagokit erantzuna. Izan ere, hasieran mika izan zen. Egileari eta bere kide bati mikakume bat erori zitzaien gainera El Pardo kuarteleko pinudi batean zeudela. Handik aurrera, haiek nora, txorikumea hara, orpotik beti. Soldadu batek esan zien: “Utzi niri, mesedez. ‘Franco cabrón’ esaten erakutsiko diot, eta gero, ikasten duenean, El Pardoko palazioaren inguruan askatuko dut, ea barrura sartu eta ‘Franco cabrón, Franco cabrón …’ kantatzen hasten den.\n—Zer diozu? Nobela guztia pasadizo horretatik etorri zela? –harritu zen Burkoa.\n—Hori ezinezkoa da. Ez da egundo holakorik gertatu –esan zuen letra eszeptikoren batek.\n—Gertatuko ez zen, ba! —sartu zen T letra–. Tolstoiren nobela bat daukat buruan, “Hadji Murat”. Gogoratu zer idatzi zuen hitzaurrean: “Zapaldutako kardulatz bat ikusi nuen mendian, eta horrek haren heriotza ekarri zidan gogora”. Halaxe dira gauzak. Kardulatz batek, mika batek…\n—Magdalena batek… –lagundu zion Mk.\n—Zernahik piztu edota argitu dezake memoria —bukatu zuen Tk– . Hortik aurrera, sinpatiaz-edo, mila kontu etortzen zaizkio egileari burura, denak ere oinarri antzekoa dutenak. Halaxe ikusten da “Etxeak eta hilobiak”-en ere. Hasieran, kuartel bateko gertaerak; ondoren –nahiz liburuan lehenago doan– Beau-Frêne ikastetxekoak; hurrena, kuartela edo ikastetxea bezalako beste eraikin batekoak, ospitalekoak…\n—Nahikoa da —eten zuen Burkoak—. Beste galdera bat egin nahi dizuet orain. Zein da liburuaren gaia?\nOhar bat iritsi zen orduantxe gelako sabaitik. V bat zegoen handik zintzilik.\n—Lagunok, kontu izan. Dagoeneko 3.000 karaktere inguru xahutu ditugu. Gogoratu, 7.200 dauzkagu guztira.\n—Nor zara zu? —galdetu zion Burkoak.\n—Ni? Violante! —erantzun zuen Vk—. Baina, mesedez, jarraitu, jarraitu gaiarekin.\n—Gaiaz hitz egin behar bada, ni naiz egokiena —esan zuen G letrak–. Ba, nire iritziz, “Etxeak eta hilobiak”-en gai nagusietako bat adiskidetasuna da. Lagunak dira Elias eta Mateo. Lagunak, halaber, Eliseo, Caloco, Celso eta Donato. Lagunak, anaia bikiak ez ezik, Luis eta Martin. Eta bikote instituzionalizatuak? Julian eta Marta? Ana eta Martin? Litekeena da familia harremanak ez sartzea erabat adiskidetasunaren markoan, baina bistakoa da bizitzaren aldi batzuetan, gaztetasuna joan eta gero batez ere, ondo konpontzen diren bikoteek konfiantza, leialtasuna eta suavitas delakoa lehenesten dutela, hots, erromatarren garaietatik adiskidetasunaren ardatz izan diren hiru bertuteak.\nOhe gaineko cromlecheko hainbat elementuk barre-intziriak egin zituzten, eta inork baino gehiago K letrak.\n—“Ondo konpontzen diren bikoteek”… kontraesana terminoetan!\nBurkoak ere barre egin zuen.\n—Dakigun guztia esango bagenu guk, oheburuan bizi garenok!\n—Jaun-andreak, 4.200 karaktere joan zaizkizue dagoeneko —esan zuen Violantek hitz-erdiz. Beste hitz-erdiak, isildutakoak, zera adierazi nahi zuen: “Gero eta espazio gutxiago, eta zuek txorakeriatan”. Sabaitik ari zenez, errespetua sortzen zuen cromlech guztian.\n—Galdera bat daukat nik egilearentzat —ekin zion orduan O letrak serio—. Zergatik baztertu duen Obaba eta haren ordez Ugarte auzoa erabili. Zer alde dago bi lekuen artean?\n—Barkatu, baina egilea erdi lo dago —esan zuen Burkoak—. Beste norbaitek erantzun beharko dizu. Jaun-andreak, letra maiteak, adierazi al lezake zuotako baten batek zer diferentzia dagoen bi geografien artean?\n—Telebista —erantzun zuen Tk azkar—. Obaban ez dago telebistarik, Ugarten bai. Bide batez, kontu hau hobeto uler dezazuen: gogoratzen al duzue jentilen akaberari buruzko kontaera hura, J. M. Barandiaranek jaso zuena? J. I. Hartsuagak aztertu du gaia luze eta sakon.\nOhe gaineko letrek ezezkoa eman zioten.\n—Ba, Jentil Zaharrak izar txiki bat ikusi omen zuen, eta segituan ezagutu. Kixmi zen, Jesus profeta, alegia. Bere berdinei zuzendu omen zitzaien segidan Jentil Zahar hura: “Kixmia jaio duk, eta gure arrazaren denbora joan duk. Amil nazazue mailo honetan behera”.\n—Eta? —hots egin zuten cromlechekoek, haria galtzeko beldurrez.\n—Ba, erdi lotan dagoen egile honen ustez, jentil garaiko Kixmiaren pareko eragilea izan da telebista XX. mendean. Horregatik, “Etxeak eta hilobiak”-en hasieran basurdeak edo Eliseo bezalako mateo-txistuak ageri dira, eta bigarrenean, aldiz, psikoanalista bat, 207 kilotik 100era jaitsi nahi duen emakumeari buruzko reality bat…\n—Hasi bukatzen, mesedez —agindu zuen sabatik Violantek—. 6.000 karakteretan gaude oraintxe. 1.200 bakarrik gelditzen zaizkizue.\nCromlechekoak protestaka hasi ziren, denak ere koruan:\n—Bukatzen? Nolatan? Esan beharreko herena ere ez dugu aipatu!\n—Esan ditzala norbaitek azken hitz batzuk, arren —ekin zion Violantek.\n—Nik jarriko dut kolofoia —esan zuen K lagunak, cromlecheko letrarik aktiboenetakoak.\n—Labur, mesedez —erregutu zion Violantek.\n—Nahi gabean, obraren eta sormenaren arteko kontraesana azaldu zaigu —esan zuen K lagunak—. Alde batetik, obra mugatua da beti. Testuez ari garela, 7.200 karaktere izango ditu, edo 72.000 izango ditu, edo 720.000, edo 7.200.000; baina, kopurua kopuru, azkenean muga bat. Bestalde, bukaerarik ez duen unibertsoa da sormenak argitzen duena. Zenbat oroitzapen ekarri ote zituen erdi lotan dagoen egile honek Paueko Beau-Frêne ikastetxetik? Eta El Pardo kuarteletik? Ospitaletik? Zenbat ohar eta ideia etorri ote zitzaizkion burura nobela idazten aritu zen bitartean? Ez dakit zenbat, baina ikaragarri. Ezin denak kabitu 400 orrialdeko liburu batean. Esango dut behingoz: ezintasun horretatik, sormenaren eta obraren arteko kontraesan horretatik, ernatzen da obra. Gainera…\n—Kito! Kito! 7.200 karaktere ia! Muga gainditzear gaude! —hots egin zuen Violantek, eta tapakia astinduz cromlecha desegin eta airean bidali zituen letra guztiak.\nHalaxe bukatu zen, modu zakar bezain beharrezkoan, “Etxeak eta hilobiak”-i buruzko mahai-ingurua.


Leopold Mozart - Wikipedia, entziklopedia askea.\nAugsburg, 1719ko azaroaren 14a\nSalzburgo, 1787ko maiatzaren 28a (67 urte)\nMargarethe Danzi (en)\nmusikagilea, musikologoa, biolin-jotzailea, pedagogoa, musika-irakaslea, musikaren teorikoa eta musikaria\nJohann Georg Leopold Mozart (Augsburg, Alemania, 1719ko azaroaren 14a – Salzburgo, Austria, 1787ko maiatzaren 28a) barroko osteko musikagile alemana.\nBere familiakoen artean ez zegoen musika-aurrekaririk; aita koadernatzailea zen. Leopold, hasiera batean, Salzburgoko unibertsitatean zuzenbidea eta filosofia ikasten hasi bazen, behin eta berriz huts egiteagatik unibertsitatetik kanporatua izan zen.\nThurn und Taxis kondearen biolinista izan zen, eta gero, Firmian Salzburgokoaren orkestran jo zuen.\nBiolina jotzen ikasteko metodo bat idatzi zuen, gaur egun oraindik balioetsia bere originaltasunagatik eta azalpen argiengatik.\nAnna Maria Pertlekin ezkondu zen, eta bikoteak zazpi seme-alaba izan zituen. Horietako bost haurtzaroan hil ziren, eta beste biak Wolfgang Amadeus Mozart eta Maria Anna Mozart ziren. Leopoldek seme-alabei bere denbora guztia eskaini zien, hainbesteraino, non musika konposatzeari utzi ziola umeei musika bizikiago erakutsi ahal izateko.\nSinfonia bat idatzi zuen, eta ondoren, Jostailuen sinfonia ere sortu zuela pentsatzen da (orain dela urte batzuk arte, sinfonia hau Joseph Haydnena zela uste izan baita). Jostailuen sinfonia bere semea Wolfgangentzat idatzi zuen, Leopolden emaztea oraindik haurdun zegoela. Sinfonia honetan, baliabide ezberdin ugari erabiltzen ditu ume batentzako giro aproposa sortzearren: karraka, txilibitua eta danbolina bezalako tresna sinpleak, besteak beste. Hala ere, sinfonia honen autoretza oraindik eztabaidan dago.\nSei sonata idatzi zituen, klabizenbalo eta pianoarentzat obra ugari eta baita divertimento batzuk ere ganbera-orkestrarentzat.\n1787ko maiatzaren 28an hil zen Salzburgon.\nWikimedia Commonsen badira fitxategi gehiago, gai hau dutenak: Leopold Mozart\n(Alemanez) Leopold Mozart. Webgune ofiziala\nOrriaren azken aldaketa: 19 urria 2021, 23:40.


Issey Miyake Pleats Please EDT (50ml) | Beautyshop.ie\nIssey Miyake Pleats Please EDT (50 ml)\nHasiera / Best Sellers / Issey Miyake Pleats Please EDT (50 ml)\nIssey Miyake Pleats Please-ek emakumeentzako lore eta fruitu usaina da. Diseinatzaile japoniar esperimentalak poza eta izaera isurtzen duen usain zirraragarria sortu du. Fruta, lore eta zurezko elementuen nahasketa interesgarria da. Ohar nagusia nashi da, hau da, udare nahasketa ...\nIssey Miyake Pleats Please-ek emakumeentzako lore eta fruitu usaina da. Diseinatzaile japoniar esperimentalak poza eta izaera isurtzen duen usain zirraragarria sortu du. Fruitu, lore eta zurezko elementuen nahasketa interesgarria da.\nGoiko oharra nashi da, hau da, udare eta sagarraren nahasketa, usainari berehala freskotasuna ematen diona. Erdiko notak loreekin daude peoniarekin, ilar gozoarekin eta indolarekin eta oinarria patchouli, zedro, bainila absolutuz eta musk zuriz osatuta dago.\nPleats Please izena diseinatzaileen moda bilduma ikonikotik ateratakoa da, material plisatuetan egindako sormen koloretsuak agertzen ziren. Botilaren eta haren egitura triangeluarraren gainazalaren inspirazioa bilduma bereko poltsetako bat da.


Bizi euskara hutseko esperientzia bat | Top esperientziak | Turismoa Euskadi - Turismoa Euskadin\nBizi euskara hutseko esperientzia bat\nEuskara ikasten ari zara? Ba al duzu euskal sustrairik? Plan ezin hobea da hau dena delakoagatik euskara hutseko esperientzia batez gozatu nahi duenarentzat. Euskara gure nortasunaren parte garrantzitsu bat da, zalantzarik gabe, eta Urola bailaran gehienok euskaraz egiten dugu. Gozatu kulturaz, tradizioez, merkatuez, gastronomiaz, naturaz... Eta beti euskaraz!\nEuskal Herriaren historia eta euskaldunon izaera ezin dira ulertu baserririk gabe. Baserriak gizartearen bilakaeran ezinbesteko funtzioa bete izan du historian zehar gaur egun arte. Eguna Beizamako Ingurumen Aterpetxean hastea da gure proposamena; han hainbat jardueraz gozatzeko aukera izango duzue (aldez aurretik erreserbatuta). Euskal estilo tradizionalarekin lotuta daude guztiak, eta euskaraz dira, jakina!: inguruko baserriak bisitatzea, ibilbide gidatuak naturan zehar edota gastronomia-lantegiak.\nNahi izanez gero, gainera, aterpetxean bertan bazkal daiteke.\nJardueraren ondoren, bailarako herriren batera joatea proposatzen dizugu, herriko kaleetan ibili, bertakoekin batera: hizkuntza hobetzeko, hizkuntzan bertan murgiltzea da onena. Pintxo-potea da ohitura gastronomiko errotuenetako bat. Ostegun eta ostiraletan izango duzu esperientzia horretaz gozatzeko aukera; tabernarik taberna ibili ahal izango zara, eta, oso prezio onean, pintxo prestatu berrien eskaintzarik onenak dastatu ahal izango dituzu, baso bat sagardo edo txakolinarekin batera. Bertako produktuen kontsumoa bultzatzen dute herrietako saltegi eta merkatuetan, gainera, eta merkatariekin mintzatzea aukera paregabea da euskara praktikatzeko.\nHerri baten kultura bere hizkuntzarekin batera doa beti. Horregatik, euskal kulturaren alderdi batzuen berri jaso ahal izateko, garrantzitsua da, gure iritziz, euskal kulturaz zuzenean gozatzea. Eta Urola eskualdeko kultura-eskaintza askotarikoa da oso: dantza-ikuskizunetatik hasi, eta antzerki-topaketetaraino. Gehien atsegin duzun ikuskizuna aukeratzeko, azaldutako webguneetan kultura-proposamen guztiak aztertzea proposatzen dizugu.\nNon jan plan honetan: https://urolaturismo.eus/es/2013-11-06-21-58-08/gastronomia-non-jan\nNon ostatu hartu plan honetan:https://urolaturismo.eus/es/bidaia-antolatu/itemlist/category/2-non-lo-egin\nAzpeitia Kultura https://www.kulturaz.eus/agenda\nAzkoitia Kultura https://azkoitia.eus/agenda\nZestoa Kultura https://www.zestoa.eus/eu/agenda\n· Planifikatu eta erreserbatu: gozamena erabatekoa izan dadin, garrantzitsua da jardueretan tokia duzula ziurtatzea.\n· Herriko jaiak: SANSEBASTIAN JAIAK: Urtarrilak 19-20 (Azpeitia) SANTAKUTZ JAIAK: Maiatzak 2-3 (Zestoa) SAN IGNAZIO JAIAK: Uztailaren 30etik abuztuaren 2ra (Azpeitia) ANDRA MARI JAIAK: Abuztuak 14-18 (Azkoitia)